**ДО ОБЩИНСКИ СЪВЕТ – РУСЕ**

**П Р Е Д Л О Ж Е Н И Е**

**ОТ ПЕНЧО МИЛКОВ**

*Кмет на Община Русе*

**ОТНОСНО**: Приемане на НАРЕДБА за изменение и допълнение на НАРЕДБА № 16 за определянето и администрирането на местните такси, цени на услуги и права на територията на община Русе и Мотиви по чл. 67, ал. 6 от Закона за местните данъци и такси.

**УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ**,

С настоящото предложение предлагам да приемете Наредба за изменение и допълнение на Наредба № 16 за определянето и администрирането на местните такси, цени на услуги и права на територията на община Русе.

Предложеният проект на Наредба е изготвен в изпълнение на последните изменения в Закона за местните данъци и такси (ЗМДТ), които влизат в сила от 1 януари 2026 г. Законодателните промени въвеждат нов модел за формиране размера на таксата за битови отпадъци, подчинен на принципа „замърсителят плаща“, като окончателно отпадат досегашните основи, свързани с данъчната оценка или отчетната стойност на недвижимите имоти.

Новият регламент изисква общинските съвети да определят размера на таксата за битови отпадъци въз основа на една или повече от изчерпателно посочените в закона основи — „брой ползватели на услугата в имота“, „индивидуално определено количество отпадък“, „брой и вместимост на съдовете“ или „разгъната застроена/незастроена площ“. Промяната налага цялостно преразглеждане на съдържанието на действащата общинска наредба, както и прецизиране на редица разпоредби, така че местният нормативен акт да бъде приведен в пълно съответствие с нормативните изисквания от по-висока степен и да осигури необходимата правна сигурност както за гражданите и бизнеса, така и за администрацията.

Извършените анализи и техническа подготовка на общинската администрация показват необходимост от актуализиране на използваните основи за определяне на таксата за битови отпадъци и от въвеждане на нови дефиниции и процедури, необходими за определяне на размера на таксата.

Предлаганите изменения целят да осигурят прозрачен, справедлив и предвидим механизъм за определяне на таксите, да оптимизират административните процеси и да гарантират устойчивостта на общинските услуги, финансирани чрез таксата за битови отпадъци.

Проектът въвежда различни основи за определяне на такса битови отпадъци за физически и юридически лица, като за домакинствата в град Русе услугите по събиране, транспортиране и третиране на отпадъците се обвързват с броя ползватели на имота, а поддържането на чистотата на обществените територии – с неговата разгъната застроена площ. За юридическите лица и за населените места извън град Русе размерът на таксите за първите две услуги се определя на база количеството отпадък според броя и вместимостта на съдовете и честотата на извозване, а за чистотата чистотата на обществените територии – върху разгънатата застроена и незастроена площ. Това позволява по-точно отражение на реалното генериране на отпадъци и на натоварването върху системата, като преодолява недостатъците на досегашния модел, базиран на данъчни оценки.

Същевременно в наредбата се въвеждат корекционни коефициенти, които регулират специфични хипотези на ползване – различен брой обитатели, имоти с второстепенно предназначение, нежилищни обекти. Чрез тези механизми се постига по-справедливо разпределение на тежестта и се избягва рязко увеличаване на таксата за определени групи лица. Актуализирани са и разпоредбите относно освобождаването от такса при необслужвани райони, необитаеми имоти, сметосъбиране от външен оператор, както и за храмове и публични имоти, което съответства на националната нормативна рамка и на принципа за недублиране на финансирането. Предложението предвижда и прецизиране на реда за изготвяне и приемане на план-сметката, включително определяне на таксата в евро за единица основа и ежегодното ѝ утвърждаване от Общинския съвет.

Предложените основи за определяне на таксата битови отпадъци са резултат от анализ на реалното потребление на услугите, специфичните особености на различните групи имоти в общината и нормативните ограничения, въведени със ЗМДТ. Основен водещ принцип е постигането на максимална обективност и съответствие между размера на таксата и действителното натоварване на системата за управление на отпадъците.

При физическите лица в град Русе услугите по събиране, транспортиране и третиране на битови отпадъци се обвързват с броя ползватели на услугата в имота. Тази основа най-адекватно отразява действителното генериране на битов отпадък от домакинствата, тъй като количеството отпадъци е пряко пропорционално на броя лица, които реално обитават жилището. Този подход елиминира недостатъците на предходния модел, при който данъчната оценка създаваше изкривявания – едночленно домакинство в жилище с висока данъчна оценка плаща повече от многолюдно семейство в имот с ниска оценка.

Що се касае до услугата „поддържане на чистотата на териториите за обществено ползване“, за физическите лица е приета разгънатата застроена площ. Тази услуга не е свързана с индивидуално генерирания отпадък, а с пространственото обслужване на цялата територия. По-големите имоти с по-голямо прилежащо въздействие върху инфраструктурата и движението на хора логично носят по-висока тежест. Същевременно тази основа позволява по-балансирано разпределение на таксата и предотвратява рязко поскъпване за гражданите, което би настъпило при прилагане само на база „брой ползватели“.

За юридическите лица и за имотите в малките населени места услугите по събиране, транспортиране и третиране се определят на база количество отпадък, изчислено по брой и вместимост на съдовете и честота на извозване. Тази основа е най-справедливата, тъй като броят и видът на поставените съдове са обективен показател, който гарантира проследимост, измеримост и контрол. Този подход е традиционен за общини с разнородна икономическа структура.

За услугата „поддържане на чистотата на териториите за обществено ползване в населените места и селищните образувания в общината“ при юридическите лица е приложена разгъната застроена и незастроена площ, което отчита мащаба на застрояване, транспортните потоци, достъпността и степента на въздействие върху градската среда. Нежилищните имоти често генерират значително движение и замърсяване в прилежащите пространства – клиенти, служители, доставчици – което обективно предпоставя по-висок разход за поддържане на чистотата.

Корекционните коефициенти за жилищните имоти отразяват реалната разлика в натоварването, което различните по големина домакинства оказват върху системата. Отчетено е, че при повече от един ползвател количеството генериран отпадък не расте пропорционално, а с постепенно намаляваща интензивност (домакинствата споделят ресурси). Именно затова коефициентите нарастват плавно.

Въвежда се и намаление от 50% при имоти, обитавани единствено от собствениците и лицата с вещно право на ползване — това отразява по-ниската интензивност на ползване, което е социално оправдано и предотвратява прекомерно натоварване на гражданите.

Различните категории нежилищни имоти генерират различно количество отпадък и водят до различно натоварване на инфраструктурата. Поради това и за тях са предвидени корекционнии коефициенти:

* търговските обекти имат по-висок коефициент (1.5), тъй като генерират смесени отпадъци ежедневно и интензивно;
* производствените имоти имат коефициент 1, тъй като генерират отпадъци по режим, който е предвидим и често е предмет на специален режим по ЗУО;
* селскостопанските имоти имат по-нисък коефициент (0.6), поради сезонност и по-малко битови отпадъци;
* други нежилищни обекти имат още по-нисък коефициент (0.5), тъй като реалната им дейност почти не генерира битови отпадъци (складови, сервизни помещения и др.);
* жилищните имоти, декларирани от юридически лица, получават коефициент 0.2, защото фактическото им натоварване е типично за домакинства.

Тези коефициенти са поставени в ясна зависимост от генерираните количества отпадъци и целят да предотвратят неправомерното субсидиране между различни видове стопанска дейност.

На следващо място следва да се посочи и че предвидените освобождавания кореспондират пряко с нормите на ЗМДТ, а по отношение на посочените имоти публична общинска собственост — тези разходи вече се финансират от бюджета.

Предвидените в проекта отстъпки в размер на 10 % за определени категории ползватели имат ясно изразен социален, икономически и административен характер и целят въвеждане на по-справедлив и балансиран модел при прилагане на новите основи за определяне на таксата. Тези отстъпки се предоставят само при доказани и проверими обстоятелства, с което се гарантира законосъобразност и предотвратяване на злоупотреби.

Прилагането на основата „брой ползватели на услугата в имота“ предполага, че всички лица с постоянен или настоящ адрес реално обитават имота и генерират отпадък на територията на общината. На практика обаче значителна част от гражданите с постоянен адрес в общината пребивават трайно в друга община — за работа, обучение, семейни ангажименти. Тези лица ползват услугите по събиране, транспортиране и третиране на отпадъците на територията на община Русе в по-малка степен, но по силата на регистрите се водят ползватели. Без въвеждане на компенсационен механизъм би се стигнало до несправедливо начисляване на по-висока такса на домакинства, които реално се ползват от услугата в по-малка степен.

Целта на мярката е да се постигне баланс между принципа „замърсителят плаща“ и особеностите на адресната регистрация, която не отразява реалното местоживеене за всички граждани, както и да се намали финансовото натоварване на домакинствата, при които формалната регистрация по постоянен адрес не съответства на фактическото ползване.

Отстъпката се предоставя само при подадена декларация до 31 януари, което позволява на общината да поддържа актуален регистър и да избегне служебни неточности, а изискването за ежегодно деклариране гарантира контрол и препятства трайното намаляване на таксата при промяна на обстоятелствата.

Предвидената отстъпка в размер на 10 % за имоти, в които е регистрирано лице под 18-годишна възраст, има ясно изразен социален и семейно-ориентиран характер. Мярката цели да подпомогне родителите и настойниците, които поемат основната тежест по издръжката и отглеждането на децата, като същевременно създава балансиран модел при прилагане на основата „брой ползватели на услугата“.

Отглеждането на дете е свързано със значителни разходи за семейството – образование, здравеопазване, храна, транспорт, спорт и културни дейности. Предоставянето на отстъпка от 10 % е мярка, която компенсира част от увеличението, и по този начин подкрепя родителите в условията на инфлация, повишени разходи за живот и растящи разходи за отглеждане на дете. Това е в синхрон със задължението на общините да прилагат политики, които подпомагат семействата с деца, включително чрез финансови облекчения в рамките на местните такси. Предоставянето на частична компенсация в рамките на таксата е логична част от тази политика, тъй като стимулира и подкрепя родителите, без да води до сериозна финансова загуба за общината. Мярката съответства и на принципа за справедливост и социална поносимост.

Отстъпката от 10 % е определена така, че да е достатъчно значима, за да има реален ефект върху семейния бюджет, да не създава риск за финансовата устойчивост на системата, тъй като представлява умерено намаление и да не нарушава принципа „замърсителят плаща“, тъй като не освобождава от такса, а предоставя частична социална подкрепа.

Самостоятелно приложение към настоящото предложение са и мотивите по чл. 67, ал. 6 от Закона за местните данъци и такси.

1. **Конкретните причини, които налагат приемането на Наредба за изменение и допълнение на Наредба № 16 за определянето и администрирането на местните такси, цени на услуги и права на територията на община Русе са:**

* Действащите разпоредби на местната наредба са изградени върху отменящия се модел, при който размерът на таксата за битови отпадъци за значителна част от имотите се определя на база промил върху данъчната оценка или отчетната стойност. Това поражда пряко несъответствие с нормативен акт от по-висока степен и налага актуализиране на подзаконовата уредба, за да се гарантира законосъобразното определяне и администриране на таксата за битови отпадъци след 1 януари 2026 г.
* С измененията в ЗМДТ законодателят цели реално прилагане на принципа „замърсителят плаща“, заложен както в националното законодателство, така и в правото на Европейския съюз – по-специално в Директива 2008/98/ЕО относно отпадъците. Този принцип изисква разходите за управление на битовите отпадъци да бъдат понасяни от лицата, които ги генерират, като се осигури максимално близка връзка между количеството отпадък и размера на заплащаната такса.

При действащия модел, основан на данъчната оценка на имота, често се стига до ситуации, при които лица, генериращи по-голямо количество отпадъци, заплащат относително по-ниска такса, а собственици на имоти с по-висока данъчна оценка, но с реално по-ниско потребление на услугата, понасят по-висока тежест. Това е в противоречие с принципа на справедливост при определяне и заплащане на местните такси и с изискването разходите да се разпределят според причинителя или притежателя на отпадъците.

* За да бъде приложим новият модел за определяне на таксата за битови отпадъци, Министерският съвет прие Наредба за реда за изготвяне и образеца на план-сметката за относимите разходи за дейностите по предоставяне на услугите, финансирани от такса битови отпадъци, както и за начина на изчисляване на размера на таксата при прилагане на основите, предвидени в ЗМДТ. Действащата наредба на общинско ниво не съдържа необходимите препратки, дефиниции и процедурни правила, които да съответстват на тази нова подзаконова рамка – както по отношение на структурата и съдържанието на план-сметката, така и по отношение на разпределянето на разходите по отделните услуги и основи.

1. **Конкретните цели, които се поставят с предложеният проект на НАРЕДБА за изменение и допълнение на НАРЕДБА № 16 за определянето и администрирането на местните такси, цени на услуги и права на територията на община Русе са:**

* Въвеждане на принципа „замърсителят плаща“ при определяне на таксата битови отпадъци и гарантиране на съответствие с промените в ЗМДТ. Чрез избора и прилагането на новите основи за определяне на размера на таксата за битови отпадъци – „брой ползватели на услугата в имота“, „ количество битови отпадъци за имота, определено съобразно броя и вместимостта на необходимите съдове за събиране на битовите отпадъци и честотата за тяхното транспортиране “ и „разгърната застроена и/или незастроена площ на недвижимия имот “ – се цели реално и ефективно прилагане на принципа „замърсителят плаща“.
* Новата нормативна рамка цели да осигури справедливо, прозрачно и пропорционално разпределение на тежестта на таксата за битови отпадъци между различните групи задължени лица (граждани, предприятия и други собственици на имоти), като се премахнат оценъчните и непреки показатели, които не отразяват действителното замърсяване.
* Изменението на наредбата има за цел да отстрани всички установени противоречия със ЗМДТ и подзаконовите нормативни актове, включително Наредбата на Министерския съвет за план-сметката (ПМС № 93 от 04.04.2024 г.). За да бъдат избегнати административни и съдебни спорове, както и за да бъде гарантирано законосъобразното определяне на размера на таксата за битови отпадъци за 2026 г. и следващите години, проектът на наредба детайлизира процедурите, дефинициите, методологията на изчисление.
* Предварителните количествени анализи, изготвени от общинската администрация, показват, че при преход от основа „данъчна оценка/отчетна стойност“ към основа „брой ползватели“ може да се получи значително увеличение на размера на таксата за битови отпадъци за част от гражданите и определени категории предприятия. Нарастването е обусловено не само от промяната на основата, а и от факта, че данъчните оценки в национален мащаб години наред не са актуализирани и са значително по-ниски от реалните пазарни стойности. С оглед на това съществена цел на проекта е да се минимизират негативните социално-икономически ефекти върху домакинствата и бизнеса чрез: избор на смесени основи, които облекчават общата тежест за населението; възможност за използване на разгъната застроена/незастроена площ за третия компонент от таксата за битови отпадъци, който иначе би увеличил значително размера на таксата и въвеждане на корекционни коефициенти за отделни категории лица. Целта е да се постигне балансиран и социално поносим ефект, без да се нарушава финансовата устойчивост на общинската система за управление на отпадъците.

1. **Финансови и други средства, необходими за прилагането на новата уредба:**

Прилагането на новата нормативна уредба не изисква допълнителни или извънредни бюджетни средства извън средствата, предвидени ежегодно в план-сметката за дейностите по управление на отпадъците. Промените засягат основно нормативната и административната рамка за определяне на таксата битови отпадъци и не водят до необходимост от значителни капиталови разходи или нова инфраструктура.

Необходимите ресурси са свързани с:

* Административно и техническо обезпечаване – актуализиране на информационните системи, подготовка на образци на декларации и справки, служебна обработка на данни. Тези дейности могат да бъдат извършени в рамките на съществуващия административен капацитет.
* Информационна кампания – разясняване на новите правила пред гражданите и бизнеса, включително чрез електронните канали на общината. Не са необходими значителни средства и дейностите могат да бъдат финансирани в рамките на текущия бюджет.
* Текущо администриране и контрол – служебните справки и проверки на данни, свързани с броя ползватели на услугата и площите на имотите, се извършват чрез вече наличните регистри и не пораждат допълнителни разходи.

Пълно съответствие с измененията в ЗМДТ, действащи от 1 януари 2026 г., включително с новите основи, принципите и методологията на изчисление на ТБО.

Повишена ефективност при изготвянето на план-сметката, тъй като новата методика ясно разделя разходите по услуги и позволява по-прецизно финансово планиране.

1. **Очакваните резултати от прилагането на предложената нормативна уредба са:**

* По-справедливо разпределение на разходите между групите задължени лица. Таксата се доближава до реалното потребление и генерирания отпадък, което намалява субсидирането между различните категории имоти.
* Стимулиране на разделното събиране и намаляване на отпадъка – финансовите механизми на принципа „замърсителят плаща“ водят до намаляване на количеството непредаден за рециклиране отпадък в дългосрочен план, което може да понижи общите разходи на общината.
* По-висока прозрачност и предвидимост за гражданите относно формирането на таксата.
* Приближаване към целите на ЕС за рециклиране и намаляване на депонирането, което е задължително за страната в следващите години.

1. **Анализ на съответствието с правото на Европейския съюз.**

Проектът на Наредба е изцяло съобразен с правото на Европейския съюз и не противоречи на нито една разпоредба от първичното и вторичното законодателство. Основният европейски акт, относимй към материята на такса битови отпадъци, е: Директива 2008/98/ЕО относно отпадъците (Рамкова директива за отпадъците). Директивата въвежда ключовия принцип „замърсителят плаща“, който изисква: разходите за управление на отпадъците да се поемат от първоначалния производител или от притежателя на отпадъците; държавите членки да въведат икономически механизми, които насърчават предотвратяване, повторно използване и рециклиране.

Новата уредба възпроизвежда този принцип, включително чрез прилагане на най-близките до реалното потребление обективни основи.

Проектът на Наредба не въвежда ограничения, противоречащи на свободното движение на стоки и услуги; не създава недопустими административни тежести за граждани и предприятия; не засяга регулаторни области, изискващи нотификация пред Европейската комисия; не променя режима на държавните помощи и не води до предоставяне на непозволена финансова преференция.

Предвид изложеното и на основание чл. 63, ал. 1 от Правилника за организацията и дейността на ОбС-Русе, неговите комисии и взаимодействието с общинската администрация, предлагам да приемете следното

**Р Е Ш Е Н И Е:**

На основание чл. 21, ал. 2, във връзка с ал. 1, т. 7 от Закона за местното самоуправление и местната администрация, чл. 9 във връзка с чл. 6, ал. 1, т. 1 от Закона за местните данъци и такси и чл. 79 от Административнопроцесуалния кодекс, Общински съвет – Русе РЕШИ:

1. ПРИЕМА НАРЕДБА за изменение и допълнение на НАРЕДБА № 16 за определянето и администрирането на местните такси, цени на услуги и права на територията на община Русе, като следва:

**§ 1. Чл. 14, ал. 1 придобива следната редакция:**

*„Таксата за битови отпадъци се заплаща за извършваните от община Русе услуги по:*

1. *събиране и транспортиране на битови отпадъци до съоръжения и инсталации за тяхното третиране;*
2. *третиране на битовите отпадъци в съоръжения и инсталации;*
3. *поддържане на чистотата на териториите за обществено ползване в населените места и селищните образувания в общината.”*

**§2. Чл. 14, ал. 2 придобива следната редакция:**

*„Всички относими за календарната година разходи на община Русе за извършване на дейности по предоставяне на услугите по ал. 1 се включват в план-сметка за годината за всяка от услугите и по източници на финансиране.“*

**§3. Чл. 14, ал. 3 придобива следната редакция:**

*„(2) План-сметката се изготвя и одобрява по реда и в сроковете, определени в Закона за местните данъци и такси и нормативните актове по неговото прилагане.“*

**§4. Чл. 14, ал. 4 придобива следната редакция:**

*„Размерът на таксата за битови отпадъци за всяко задължено лице е сумата от размера на таксата за всяка от услугите по ал. 1 и се определя за всяка календарна година, като разходите за сметка на таксата за битови отпадъци за текущата година от план-сметката за всяка услуга, се разпределят чрез прилагане на съответния начин за изчисление в зависимост от приетите в настоящата наредба основи.“*

**§5. Чл. 14, ал. 5 придобива следната редакция:**

*„Размерът на таксата за единица основа се определя в евро за всяка календарна година и се приема с решението на общинския съвет за одобряване на план-сметката.“*

**§6. В чл. 14 се създава нова ал. 6 със следното съдържание:**

*„Видът на предлаганите услуги по ал. 1 на територията на община Русе, както и честотата на събиране и транспортиране на битовите отпадъци се определят със заповед на Кмета на община Русе, издадена по реда на Закона за местните данъци и такси”*

**§7. В чл. 14 се създава нова ал. 7 със следното съдържание:**

*„Не се събира такса за:*

1. *услугата по събиране и транспортиране на битови отпадъци до съоръжения и инсталации за тяхното третиране и дейността по третиране на битовите отпадъци – част от услугата по третиране на битови отпадъци, необхванати в управлението на масово разпространените отпадъци, както и проучване, проектиране, изграждане, поддържане, експлоатация, закриване и мониторинг на депата за битови отпадъци и/или други инсталации или съоръжения за оползотворяване и/или обезвреждане на битови отпадъци, за имоти, които попадат в райони, в които тези услуги не се предоставят от общината;*
2. *услугата по събиране и транспортиране на битови отпадъци до съоръжения и инсталации за тяхното третиране и дейността по третиране на битовите отпадъци – част от услугата по третиране на битови отпадъци, необхванати в управлението на масово разпространените отпадъци, както и проучване, проектиране, изграждане, поддържане, експлоатация, закриване и мониторинг на депата за битови отпадъци и/или други инсталации или съоръжения за оползотворяване и/или обезвреждане на битови отпадъци, когато имотът е незастроен или не се ползва през цялата година и е подадена декларация по Образец №1 към настоящата Наредба, от задълженото лице до 31 октомври на предходната година;*
3. *услугата по събиране и транспортиране на битови отпадъци до съоръжения и инсталации за тяхното третиране, когато задължените лица са сключили договор за обслужване с лица, получили регистрационен документ по Закона за управление на отпадъците за събиране и транспортиране на битовите отпадъци до съответните съоръжения и инсталации и е подадена декларация по Образец № 2 към настоящата Наредба, от задълженото лице до 31 октомври на предходната година.*
4. *услугите, предоставени на молитвени домове, храмове и манастири, в които се извършва богослужебна дейност от законно регистрираните вероизповедания в страната, заедно с поземлените имоти, върху които са построени, при условие, че имотите не се ползват със стопанска цел, несвързана с пряката им богослужебна дейност.*
5. *услугите, предоставени в имоти - публична общинска собственост, които се ползват като паркове, площади, спортни игрища и площадки.“*

**§8. В чл. 15 ал. 3 се отменя.**

**§ 9. Чл. 16, ал. 1 придобива следната редакция:**

*„Размерът на таксата за събиране и транспортиране на битови отпадъци до съоръжения и инсталации за тяхното третиране за физическите лица за имоти в град Русе се определя при единица основа “брой ползватели на услугата в имота”.*

**§10. Чл. 16, ал. 2 придобива следната редакция:**

*„Размерът на таксата за събиране и транспортиране на битови отпадъци до съоръжения и инсталации за тяхното третиране за юридическите лица за имоти в град Русе се определя при единица основа “количество битови отпадъци за имота, определено съобразно броя и вместимостта на необходимите съдове за събиране на битовите отпадъци и честотата за тяхното транспортиране”.*

**§11. Чл. 16, ал. 3 придобива следната редакция:**

*„Размерът на таксата за събиране и транспортиране на битови отпадъци до съоръжения и инсталации за тяхното третиране за имоти в гр. Мартен, с. Николово, с. Тетово, с. Семерджиево, с. Басарбово, с. Червена вода,  с. Бъзън,с. Ново село, с. Сандрово, с. Хотаца,  с. Просена, с. Ястребово и с. Долно Абланово се определя при единица основа “количество битови отпадъци за имота, определено съобразно броя и вместимостта на необходимите съдове за събиране на битовите отпадъци и честотата за тяхното транспортиране”.*

**§12. Чл. 16, ал. 4 придобива следната редакция:**

*„Размерът на таксата за третиране на битовите отпадъци в съоръжения и инсталации за физическите лица за имоти в град Русе се определя при единица основа “брой ползватели на услугата в имота”.*

**§13. Чл. 16, ал. 5 придобива следната редакция:**

*„Размерът на таксата за третиране на битовите отпадъци в съоръжения и инсталации за юридическите лица за имоти в град Русе се определя при единица основа “количество битови отпадъци за имота, определено съобразно броя и вместимостта на необходимите съдове за събиране на битовите отпадъци и честотата за тяхното транспортиране”.*

**§14. Чл. 16, ал. 6 придобива следната редакция:**

*„Размерът на таксата за третиране на битовите отпадъци в съоръжения и инсталации за имоти в гр. Мартен, с. Николово, с. Тетово, с. Семерджиево, с. Басарбово, с. Червена вода,  с. Бъзън,с. Ново село, с. Сандрово, с. Хотаца,  с. Просена, с. Ястребово и с. Долно Абланово се определя при единица основа “количество битови отпадъци за имота, определено съобразно броя и вместимостта на необходимите съдове за събиране на битовите отпадъци и честотата за тяхното транспортиране”.*

**§15. Чл. 16, ал. 7 придобива следната редакция:**

*„Размерът на таксата за поддържане на чистотата на териториите за обществено ползване в населените места и селищните образувания в общината за физическите лица се определя при единица основа “разгъната застроена площ на недвижимия имот”.*

**§16. Чл. 16, ал. 8 придобива следната редакция:**

*„Размерът на таксата за поддържане на чистотата на териториите за обществено ползване в населените места и селищните образувания в общината за юридическите лица се определя при единица основа “разгъната застроена и незастроена площ на недвижимия имот”.*

**§17. Чл. 16, ал. 9 придобива следната редакция:**

*„“Ползвател” по смисъла на ал. 1 и ал. 4 са: лицата, които имат адресна регистрация по постоянен и/или настоящ адрес в имота, а когато в имота няма лица по адресна регистрация - собствениците на имота и лицата, които имат учредено вещно право на ползване в имота.“*

**§18. Чл. 16, ал. 10 придобива следната редакция:**

*„При определяне на размера на таксата при единица основа “брой ползватели на услугата в имота” за жилищни имоти (къщи, самостоятелни обекти в сгради етажна собственост, вили и др. обекти с предназначение за жилищни нужди) се прилагат следните коефициенти:*

*1. При един ползвател – определената основа се умножава с коефициент 1;*

*2. При двама ползватели – определената основа се умножава с коефициент 1,5;*

*3. При трима ползватели  – определената основа се умножава с коефициент 1,9;*

*4. При четирима ползватели  – определената основа се умножава с коефициент 2,2;*

*5. При петима ползватели  – определената основа се умножава с коефициент 2,4;*

*6. При повече от петима ползватели  - определената основа се умножава с коефициент 2,4 с прибавяне на коефициент 0,2 за шести и всеки следващ ползвател.*

*7. Когато ползватели са само собствениците на имота и лицата, които имат учредено вещно право на ползване в имота, посочените т. 1-6 коефициенти се намаляват с 50 %.“*

**§19. В чл. 16 се създава нова ал. 11 със следното съдържание:**

*„Когато постоянният и настоящият адрес на едно лице съвпадат, същото се определя като един ползвател.“*

**§20. В чл. 16 се създава нова ал. 12 със следното съдържание:**

*„В случай, че в имота има регистрирано лице по постоянен адрес, но с настоящ адрес в друга община – задължените лица имат право в срок до 31 януари на съответната година да подадат декларация за ползване на отстъпка в размер на 10% от определения размер на таксата.“*

**§21. В чл. 16 се създава нова ал. 13 със следното съдържание:**

*„В случай, че в имота има регистрирано лице по постоянен адрес, което няма навършени 18 години – задължените лица имат право в срок в срок до 31 януари на съответната година да подадат декларация за ползване на отстъпка в размер на 10% от определения размер на таксата.“*

**§22. В чл. 16 се създава нова ал. 14 със следното съдържание:**

*„При определяне на размера на таксата при единица основа “брой ползватели на услугата в имота” за гаражи и други второстепенни постройки в имоти с жилищно предназначение се прилага коефициент 0,1.“*

**§23. В чл. 16 се създава нова ал. 15 със следното съдържание:**

*„При определяне на размера на таксата при единица основа “брой ползватели на услугата в имота” за нежилищни имоти се прилага коефициент 5.“*

**§24. В чл. 16 се създава нова ал. 16 със следното съдържание:**

*„При определяне на размера на таксата при единица основа “количество битови отпадъци за имота, определено съобразно броя и вместимостта на необходимите съдове за събиране на битовите отпадъци и честотата за тяхното транспортиране” за юридическите лица се прилагат следните коефициенти:*

*1. За търговски имоти - определената основа се умножава с коефициент 1,5;*

*2. За производствени имоти - определената основа се умножава с коефициент 1;*

*3. За селскостопански имоти - определената основа се умножава с коефициент 0,6;*

*4. За други имоти с нежилищна функция - определената основа се умножава с коефициент 0,5;*

*5. За жилищни имоти - определената основа се умножава с коефициент 0,2.“*

**§ 25. В чл. 16а, ал. 1 придобива следната редакция:**

*„Декларациите по чл. 14, ал. 7, т. 2 и 3 и чл. 16, ал. 12 и 13 се подават пред Дирекция „Местни данъци и такси“ при Община Русе, като към тях се прилагат документи, доказващи декларираните обстоятелства.“*

**§ 26. В чл. 16а, ал. 2 придобива следната редакция.**

*„Обстоятелствата по подадените декларации по чл. 14, ал. 7, т. 2 и 3 се одобряват от дирекция "Екология и зелена градска среда".“*

**§ 27. Чл. 16а, ал. 3 и 4 се отменят.**

**§ 28. Приложение № 1 към чл.16, ал.5 става „Образец № 1“.**

**§ 29. Приложение към §6 ДР по решение № 952/16.06.2022 г. става Образец № 2 и придобива следната редакция:**

Образец № 2

Вх. №..................................... Дo

Дата....................................... Община Русе

Дирекция “Местни данъци и такси”

**ДЕКЛАРАЦИЯ ПО ЧЛ. 71, Т. 3 ОТ ЗМДТ**

за освобождаване от такса за събиране и транспортиране на битови отпадъци до съоръжения и инсталации за тяхното третиране

1. от...............................................................................................................................................

*(собствено, бащино и фамилно име и ЕГН на лицето, наименование на предприятието и ЕИК)*

собственик/ползвател с учредено право на ползване за декларирания имот

.......................................................................................................................................................

*(адрес по местоживеене или седалище и адрес на управление на предприятието)*

2. от..............................................................................................................................................

*(собствено, бащино и фамилно име и ЕГН на лицето, наименование на предприятието и ЕИК)*

собственик/ползвател с учредено право на ползване за декларирания имот

.......................................................................................................................................................

**(адрес по местоживеене или седалище и адрес на управление на предприятието)**

УВАЖАЕМИ ГОСПОДИН/ ГОСПОЖО ...................................,

Декларирам/е в качеството си на задължено/и лице/а за такса битови отпадъци, че за недвижим имот с партиден №..................................................................................................,

(№ под който имота е заведен в съответната община)

Представляващ ......................................................, с адрес ……………………………………

*(вид на имота) (гр.(с.), район, ж.к., ул., бл., вх., ет.,ап.)*

.........................................................................................................................................................

е сключен договор за сметосъбиране и транспортиране на битови отпадъци до съоръжения и инсталации за тяхното третиране с лицето, което притежава регистрационен документ по Закона за управление на отпадъците ...................................................................................., за цялата …………… година.

Заявявам прогнозно количество битови отпадъци за ……….. г. - ………… т.

Известно ми е, че за деклариране на неверни данни нося отговорност по чл. 313 от Наказателния кодекс.

Приложение: Заверен препис от договора за обслужване на имота.

Дата:............................... Подпис на декларатора/ите:

1.............................................

2............................................

**§ 30. Настоящата Наредба за изменение и допълнение на НАРЕДБА № 16 за определянето и администрирането на местните такси, цени на услуги и права на територията на община Русе влиза в сила от 01.01.2026 г.**

1. ОДОБРЯВА Мотиви по чл. 67, ал. 6 от Закона за местните данъци и такси – Приложение № 1 към настоящото Решение.
2. Възлага на Кмета на Община Русе в срок до 31.12.2025 г. да утвърди образци на Декларации по чл. чл. 16, ал. 12 и 13 от НАРЕДБА № 16 за определянето и администрирането на местните такси, цени на услуги и права на територията на община Русе.

*С уважение, /П/*

**ЗЛАТОМИРА СТЕФАНОВА**

*ЗА Кмет на Община Русе*

*Съгласно Заповед № РД-01-3675/13.11.2025 г.*

*на Кмета на Община Русе*

Съгласно чл.26, ал.4 от Закона за нормативните актове на заинтересованите лица се предоставя 30-дневен срок за предложения и становища по проекта. Последните могат да бъдат депозирани в деловодството на Община Русе, находящо се на пл. „Свобода” №6 /Център за административно и информационно обслужване/ или изпращани на e-mail: [mayor@ruse-bg.eu](mailto:mayor@ruse-bg.eu).

**М О Т И В И**

**по чл. 67, ал. 6 от Закона за местните данъци и такси**

**към Наредба за изменение и допълнение на Наредба № 16 за определянето и администрирането на местните такси, цени на услуги и права на територията на община Русе**

*Определянето на таксата за битови отпадъци е ключов елемент от местната политика по управление на отпадъците и гарантиране на устойчивостта на предоставяните услуги на територията на община Русе. С настоящия доклад се представят мотивите за предлагания модел на таксуване, включително анализ на спецификите на действащите договори и реалната организация на сметосъбирането, транспортирането, третирането и поддържането на чистотата. Разглеждат се обективните технически, инфраструктурни, административни и социални фактори, които към настоящия момент възпрепятстват прилагането на водещата законова основа, както и аргументите за избора на други, предвидени в закона основи. Целта е Общинският съвет да вземе информирано и обосновано решение, което едновременно да осигурява финансова стабилност на системата, да е социално поносимо за гражданите и бизнеса и да отговаря на принципите на законосъобразност, ефективност и справедливост.*

1. **МОТИВИ ЗА НЕПРИЛАГАНЕ НА ОСНОВАТА ПО ЧЛ. 67, АЛ. 4 ОТ ЗМДТ – „КОЛИЧЕСТВО БИТОВИ ОТПАДЪЦИ“.**

Определянето на таксата за битови отпадъци на база „количеството битови отпадъци“ предполага наличието на цялостна, технически и организационно изградена система, която позволява индивидуализиране на генерирания отпадък за всеки отделен имот и за всяко задължено лице. Към настоящия момент на територията на община Русе такава система обективно не съществува.

В градската част сметосъбирането се осъществява основно чрез общи, надземни съдове тип „Норд“ с голяма вместимост, обслужващи едновременно множество имоти, домакинства и търговски обекти. Отпадъкът на всички тези ползватели се смесва още при изхвърлянето в съдовете и при транспортирането, като реалното теглене се извършва едва на кантара на сметоизвозващото превозно средство или на съответното съоръжение за третиране. При подобна организация липсва техническа възможност да се отдели и измери количеството отпадък, генерирано от конкретен имот или конкретно задължено лице, а още по-малко – да се докаже по начин, който да издържи при административен и съдебен контрол.

В населените места извън града, където контейнерите се теглят, измерената маса се използва единствено за общ контрол на изпълнителя и за планиране на дейностите, без да е налице административно-техническа връзка между теглото на конкретен контейнер и отделните имоти, които го ползват, т.е. не съществува процедура, позволяваща да се определи каква част от общото тегло е генерирана от лице Х или лице У.

Преминаването към режим на индивидуално измерване по имоти би изисквало цялостно преустройство на съществуващата инфраструктура – въвеждане на индивидуални съдове за отпадък за всеки имот или за всяко домакинство, оборудвани с идентификатори, монтиране на измервателни устройства на сметосъбиращите автомобили, изграждане на специализирани софтуерни системи за отчитане, натрупване и съпоставяне на данните, както и осигуряване на постоянна метрологична поддръжка. Необходимите капиталови разходи за подмяна на съдове, дооборудване на автомобилите, внедряване и поддръжка на информационни системи са значителни и не могат да бъдат реализирани без съществено и рязко увеличение на общия размер на таксата за битови отпадъци за всички категории задължени лица. Подобно увеличение би било непоносимо за голяма част от гражданите и бизнеса и би поставило под съмнение принципите на предвидимост и поносимост на местните такси. Към това следва да се добави и обстоятелството, че и при наличие на кантари за теглене на съдовете, каквито вече се използват в селата, липсва необходимата административна и регистрова обвързаност, която да позволи измереното тегло да се трансформира в индивидуализирано задължение по лица.

На следващо място, при преобладаващата жилищна структура в град Русе – многофамилни сгради, блокове и кооперации – реалното прилагане на основа „ количеството битови отпадъци“ е практически неприложимо. В тези сгради обичайно се използват общи съдове за целия вход, за няколко входа или за по-широк квартален периметър. Не съществува практическа възможност да се осигури отделен съд за всеки апартамент или всяко домакинство, който да се ползва единствено от съответните лица и да бъде надеждно защитен от ползване от трети лица. Дори при въвеждане на по-малки съдове или системи с чипиране, не може да се гарантира, че всяко домакинство ще изхвърля отпадъците си само в „своя“ съд, нито че други лица няма да използват същия съд. Това означава, че липсва правно и фактически приложим механизъм за установяване на безспорна връзка между конкретното измерено количество и конкретния апартамент, офис или търговски обект. Допълнително, динамиката на ползването на имотите – честа смяна на наематели, сезонно обитаване, различен брой реално живеещи лица спрямо декларираното – създава постоянна необходимост от актуализация на данните за ползвателите, което е свързано с висок административен ресурс и неизбежни неточности. При липса на надеждни, актуални и пълни регистри на действителните ползватели на имотите общината не може да гарантира, че начислените задължения кореспондират точно на субектите, които реално генерират измереното количество отпадък.

Съществен е и въпросът с необходимия контролен и санкционен капацитет за гарантиране на законосъобразното прилагане на система за таксуване на база „количеството битови отпадъци“. Подобен модел създава силни финансови стимули за промяна в поведението на гражданите и бизнеса, включително за търсене на начини за избягване или намаляване на дължимата такса. При липса на достатъчен капацитет за контрол и санкции, въвеждането на такса на чисто реално измерено количество може да доведе до увеличаване на нерегламентираното изхвърляне и до по-високи общи разходи за общината, което противоречи на принципите на ефективност и устойчивост на системата. В условията на ограничени ресурси на контролните органи не може да бъде осигурено нито системно наблюдение на местата за генериране на отпадък, нито своевременно санкциониране на нарушенията. Реален е рискът значителна част от отпадъците да бъдат изхвърляни в съдове, за които съответните лица не плащат (обществени съдове, съдове на съседи, съдове на други имоти), както и извън организираната система за сметосъбиране – в зелени площи, дерета и крайпътни територии. Това би довело до формиране на незаконни сметища и до допълнителни разходи за почистване и рекултивация, които в крайна сметка се поемат от всички данъкоплатци чрез общото ниво на таксата. Така, вместо да се постигне по-справедливо разпределение на тежестта по принципа „замърсителят плаща“, се стига до обратен ефект: коректните платци поемат по-голяма финансова тежест, докато недобросъвестните лица се възползват от слабия контрол и продължават да генерират отпадъци без съответно участие в покриването на разходите.

В резултат на всички изброени фактори – отсъствие на необходимата техническа и информационна инфраструктура, неприложимост на индивидуалното измерване в условията на масово ползване на общи съдове и многофамилни сгради, липса на достатъчно надеждни регистри на действителните ползватели на имотите, значителни капиталови разходи за преминаване към изцяло нов модел на отчитане и ясно изразени рискове от увеличение на нерегламентираното изхвърляне на отпадъци при недостатъчен контролен ресурс – може да се направи обоснован извод, че при настоящите условия в община Русе прилагането на водещата законова основа е практически невъзможно, икономически неоправдано и несъвместимо с принципите на ефективност, устойчивост и справедливост при организирането на системата за управление на битовите отпадъци. Поради това изборът на друга, предвидена в закона основа за определяне на таксата, съобразена с реално предоставяните услуги, съществуващата организация на сметосъбиране и наличния административен и контролен капацитет, се явява единственото законосъобразно и обосновано решение към настоящия момент, като същевременно позволява поетапно надграждане към по-прецизни форми на отчитане на количеството отпадъци при отпадане на посочените обективни пречки.

Съществен допълнителен мотив е свързан с това, че сметосъбирането и транспортирането на отпадъците представляват само част от дейностите, финансирани чрез таксата за битови отпадъци. Значителен дял от разходите се отнася до третирането на отпадъците – сепариране, оползотворяване, подготовка за рециклиране, оползотворяване чрез RDF, депониране и други процеси, които зависят не само от количеството, но и от вида и съдържанието на отпадъка. Дори да е налице точна информация за масата на отпадъка, изхвърлен от конкретно лице или имот, в рамките на действащата организация на системата не съществува практически и икономически приемлив способ за определяне на това каква част от този отпадък е сепарирана и рециклируема, каква част е насочена за депониране, каква част се квалифицира като масово разпространени отпадъци и опаковки, или попада под режими на разширена отговорност на производителите. Всички тези процеси се извършват върху смесени потоци от отпадъци, събрани от множество имоти и задължени лица, а разходите за тяхното третиране се формират и разпределят на агрегирано ниво – за цялата община или за съответния регион. Поради това не е възможно, на база единствено измереното количество на ниво отделен имот, да се определи тежестта му в общите разходи за третиране на отпадъците по начин, който да бъде точен, проверим и справедлив за всички категории ползватели.

Още по-ограничено е приложението на основа „количество битови отпадъци “ по отношение на дейностите по поддържане на чистотата на териториите за обществено ползване. Уличното почистване, метенето, миенето, почистването на площади, паркове, алеи и други публични пространства обслужват неопределен и постоянно променящ се кръг ползватели – жители, работещи, посетители, транзитно преминаващи лица, туристи. Замърсяването на тези площи е дифузно, възниква в резултат на множество малки действия на неизвестен брой лица, често без връзка с конкретен имот на територията на общината. Не съществува ред, по който да се установи кое конкретно лице е генерирало определен обем замърсяване на улица, в парк или на площад и съответно да се обвърже количество отпадък с дейностите по почистване. Поради това, в частта за хигиена и поддържане на обществените територии основата „количеството битови отпадъци“ е по начало неприложима и не може да служи за изчисляване на съответния дял от таксата. Опит за въвеждане на такава основа би довел до сериозни изкривявания – лица, които реално обременяват публичните пространства (например посетители и транзитни преминаващи), биха останали извън обхвата на таксуването, докато собствениците на имоти биха поели несъразмерно висок дял от разходите за дейности, които не са пряко свързани с техния индивидуален битов отпадък.

1. **АНАЛИЗ И МОТИВИ ЗА ИЗБОР НА ОПРЕДЕЛЕНИТЕ ОСНОВИ.**

Определянето на таксата за битови отпадъци в община Русе се извършва при отчитане на реалната организация на системата за управление на отпадъците, действащите договори за събиране, транспортиране, третиране и обезвреждане на отпадъците, както и договорите за поддържане на чистотата на териториите за обществено ползване. В тази фактическа среда прилагането на водещата законова основа „ количество отпадък “ е обективно неприложимо, поради което общината е длъжна да избере други, предвидени в закона основи, съответстващи на характера на извършваните дейности и спецификата на сключените договори.

В градската част на община Русе сметосъбирането, транспортирането на отпадъците до инсталации/съоръжения за третиране, поддържането на обществената хигиена, снегопочистването и зимното поддържане на териториите за обществено ползване са обхванати от един комплексен договор с предмет „Събиране на битови отпадъци и транспортирането им до съоръжения/инсталации за третиране на отпадъци, обществена хигиена, снегопочистване и зимно поддържане на териториите за обществено ползване на гр. Русе“.

Съгласно техническата спецификация по този договор, изпълнителят е длъжен да извършва както събиране и транспортиране на битови отпадъци до инсталацията за предварително третиране и регионалното депо, така и поддържане чистотата на улици и тротоари, снегопочистване и поддържане проводимостта на дъждоприемни шахти и линейни оттоци. Това означава, че разходите по договора имат смесен характер – част от тях зависят от обемите отпадъци и броя на извозванията, но друга, немалка част са обвързани с километри улична мрежа, площи за почистване, категории улични мрежа, готовност и наличие на техника и персонал за зимно поддържане, профилактика на шахти и други подобни параметри.

В допълнение, за населените места извън град Русе (13 населени места, селищно образувание ДЗС и кварталите „Средна кула“, „Долапите“ и „Образцов чифлик“) е сключен отделен договор за „Събиране на битови отпадъци и транспортирането им до съоръжения/инсталации за третиране на отпадъци“. Техническата спецификация към този договор изрично определя за всяко населено място броя и вида на съдовете (контейнери 1,1 м³ и пластмасови кофи 0,120 м³), както и разстоянията до съответните инсталации за третиране. Контролът и отчитането на дейностите се извършват на месечна база чрез протоколи за извършена работа по населени места, квартали и селищни образувания, подписвани между възложителя и изпълнителя. Това допълнително показва, че организацията на сметосъбирането извън града е структурирана на ниво населено място и съдове, а не на ниво отделен имот или задължено лице.

Услугите по предварително третиране (сепариране, рециклиране, оползотворяване) на смесените битови отпадъци, генерирани на територията на общините Русе, Ветово, Сливо поле и Тутракан, са обект на самостоятелен договор. Техническата спецификация предвижда годишно количество минимум 70 000 тона смесени битови отпадъци код 20 03 01 от четири общини, които се сепарират с цел извличане на рециклируеми материали, инертна и органична фракция, подходяща за запръстяване или друго оползотворяване, както и производство на горима RDF фракция. Измерването се извършва на входа на инсталацията по превозни средства и по общини, а не по имоти, което прави невъзможно разпределянето на конкретните разходи за сепариране в зависимост от количеството отпадък, генерирано от всеки отделен имот или лице.

Обезвреждането на отпадъците се извършва на „Регионално депо за неопасни, инертни и опасни отпадъци за общините Русе, Ветово, Иваново, Сливо поле и Тутракан“ на база отделен договор. Това онагледява, че разходите за депото се формират и отчитат на ниво регионален поток и по общини, а не на ниво отделен имот. Освен това съществена част от тези разходи са фиксирани – поддръжка на клетки, пречиствателни съоръжения, обслужващи пътища, охранителни съоръжения, следексплоатационни грижи и мониторинг, които зависят не само от количеството отпадък, но и от техническите и екологичните изисквания по комплексното разрешително. Следователно дори да са известни общите количества депонирани отпадъци, не е възможно да се обособи по справедлив и технически обоснован начин „делът“ на всеки имот в тези общи разходи само въз основа на неговото индивидуално количество отпадък.

По отношение на услугите по поддържане на чистотата и зелената система на териториите за обществено ползване в гр. Русе съществуват технически спецификации, които категоризират терените по вид и интензивност на поддържане – терени за широко обществено ползване, междублокови пространства, прилежащи озеленени площи към улици и булеварди, дървесна растителност, детски площадки, спортни и фитнес съоръжения и др., разпределени по райони и категории на поддържане (оптимално, средно, частично и т.н.). Качествените изисквания по тези договори са обвързани с честота на почистване, гранене, събиране и извозване на растителни отпадъци, поддръжка на настилки и съоръжения, а не с конкретно измерено количество отпадък от даден имот. Разходите за тези дейности се определят по площ, категория на поддържане и необходимата организация на техниката и персонала, което обективно налага използването на площен показател (разгъната застроена, съответно разгъната застроена и незастроена площ) при разпределяне на общите разходи между задължените лица.

От техническите спецификации за сметосъбиране и зимно поддържане следва още, че изпълнителят е длъжен да осигурява определен минимален брой машини и техника, да работи по предварително съгласувани маршрути, да обезопасява и стопява снега и леда с определени материали, да поддържа проводимостта на дъждоприемните шахти и линейните оттоци, да реагира при снеговалеж и заледяване в рамките на конкретни срокове. Това са услуги, чиито разходи зависят предимно от дължината на уличната мрежа, броя на обслужваните улици, площта на тротоарите и площадите, категорията на уличните платна и спецификата на територията, а не от генерираното от отделните имоти количество битов отпадък. Няма метод, по който конкретният разход за зимно поддържане на даден булевард или квартална улица да бъде разпределен между отделните имоти на базата на техния индивидуален „килограм отпадък“, тъй като замърсяването и необходимостта от почистване произтичат от общото ползване на публичната инфраструктура от неопределен кръг лица – жители, работещи, гости, транзитно преминаващи.

Отделно от това, договорите за сепариране и депониране показват, че разходите за третиране на отпадъците зависят не само от количеството, но и от вида и състава на отпадъка – каква част е рециклируема, каква е инертна, каква е биоразградима, каква част формира RDF фракция, какви са изискванията по комплексните разрешителни за управление на инфилтрата, сметищните газове, повърхностните води и др. Тези процеси се извършват върху смесени потоци от отпадъци, пристигащи от множество имоти, и нито един от действащите договори не предвижда и не допуска анализ и разпределяне на разходите по отделни имоти. Дори да бъде технически възможно да се измери количеството отпадък, изхвърлено от конкретен имот, не съществува технологична връзка, по която да се проследи каква част от това количество е рециклирана, каква е депонирана, каква е оползотворена като RDF, и съответно какъв е точният „разход за третиране“ на този конкретен имот.

Всички договори изискват наличие на определени системи за контрол – електронни везни, видеонаблюдение, лабораторни анализи, системи за управление на качеството и околната среда – но тези системи са насочени към контрол на общите потоци отпадъци и качеството на услугата, а не към индивидуално измерване и отчитане по имоти. Електронните везни на инсталациите измерват тежестта на товарните превозни средства по курсове, а не по източник на отпадъка на ниво имот.

На този фон става видно, че избраните от община Русе основи за определяне на таксата – „брой ползватели на услугата в имота“ за домакинствата в град Русе, „количество битови отпадъци, определено съобразно броя и вместимостта на съдовете и честотата на обслужване“ за юридическите лица и за населените места извън града, и „разгъната застроена площ“/„разгъната застроена и незастроена площ“ за услугата по поддържане на чистотата – са пряко съобразени със структурата и параметрите на действащите договори. Те отразяват:

* че събирането и транспортирането са организирани по съдове, маршрути и населени места, а не по имоти;
* че третирането и депонирането се извършват върху смесени потоци отпадъци и разходите се формират на ниво община и регион;
* че услугата „чистота“ е типично публична услуга, свързана с поддържане на улична, тротоарна и зелена инфраструктура и зависи от площи и категории терени, а не от индивидуални килограми отпадък от имот.

В съчетание с вече посочените технически, инфраструктурни, административни и социални пречки за прилагането на чисто „реално измерено количество“ по имоти, спецификите на сключените договори потвърждават, че подобна основа би била не само практически неприложима, но и несъответстваща на реалния начин на организиране и заплащане на услугите. Поради това изборът на посочените алтернативни основи, които са обективно свързани с параметрите по договорите и позволяват справедливо, прозрачно и устойчиво разпределение на разходите, се явява единственото законосъобразно и обосновано решение към настоящия момент.

Предлаганият модел за определяне на таксата за битови отпадъци в община Русе е изграден върху комбинация от три основни типа бази:

* брой ползватели на услугата в имота,
* количество битови отпадъци, определено съобразно броя и вместимостта на съдовете и честотата на обслужване,
* разгъната застроена и/или незастроена площ на имота.

Чрез тази комбинация се постига баланс между:

* принципа „замърсителят плаща“ и реалното натоварване върху системата;
* техническите и организационните ограничения на местната инфраструктура;
* социалната поносимост на таксата и предвидимостта за домакинствата и бизнеса;
* изискванията на държавната подзаконова рамка за план-сметката и видовете допустими основи.

Възприетите основи са съобразени с резултатите от националния анализ на ситуацията в сектора „битови отпадъци“, включително изводите относно социално поносими нива на разходите и необходимостта от избягване на резки скокове на фискалната тежест за населението.

При домакинствата основният фактор за количеството образувани битови отпадъци е броят на обитателите, а не данъчната оценка на жилището или неговата пазарна стойност.

Предварителните количествени анализи на общинската администрация показват, че при преход от основа „данъчна оценка/отчетна стойност“ към основа „брой ползватели“ за част от домакинствата би се получило значително нарастване на таксата, особено за имоти с ниска данъчна оценка, в които обаче живее голям брой лица.

За да се избегнат социално неприемливи скокове, в проекта на наредбата са предвидени корекционни коефициенти според броя ползватели в жилището – коефициентът не расте линейно, а плавно, така че тежестта за многодетните и по-големите домакинства да остане поносима, като същевременно се запази стимулиращата връзка „повече ползватели – по-висока такса“.

Допълнително са предвидени механизми за намаление на таксата в специфични социални хипотези – например при наличие на лице под 18 години, както и при случаи, в които поради особеностите на адресната регистрация реално се ползва по-малко или въобще не се ползва услугата на територията на община Русе. Така се постига баланс между принципа „замърсителят плаща“ и социалната справедливост.

В проекта се въвежда ясна дефиниция за „ползвател“ – лица с постоянен и/или настоящ адрес в имота, а при липса на такива – собствениците и носителите на вещни права. Това позволява:

* да се стъпи на обективни и официални регистри;
* да се избегнат случаи на двойно или фиктивно натоварване;
* да се предостави възможност чрез декларации и корекционни механизми да се отчита реалното ползване на имота.

За юридическите лица и за населените места извън град Русе се избира основата „количество битови отпадъци, определено съобразно броя и вместимостта на необходимите съдове и честотата на тяхното транспортиране“.

Тази основа е най-близкото практическо и доказуемо приближение до водещата основа „количество отпадъци“, без да се изисква изграждане на изцяло нова, високотехнологична и силно капиталоемка система за индивидуално теглене на всеки съд или контейнер. При юридическите лица и в по-малките населени места:

* обемът и броят на съдовете, както и честотата на обслужване, се договарят и документират;
* тези параметри могат да бъдат обективно проверени от администрацията и контролните органи;
* връзката между използваната инфраструктура (съдове и сметосъбираща техника) и разходите за общината е пряка и лесно проследима.

По този начин юридическите лица и имотите в населените места извън град Русе заплащат такса, която реално отразява капацитета, който заемат в системата за събиране и транспортиране – брой и размер на съдовете и честота на извозване.

Анализът на добрите практики в други държави, извършен по линия на проект „Модели за оптимизиране на процеса на управление на битовите отпадъци от общините в България“, показва, че широко разпространен подход е определяне на таксите чрез комбинация от обем на контейнерите и честота на обслужване, особено при търговски и смесени зони.

В редица общини в Чехия, Румъния, Франция и други държави размерът на дължимата такса се определя именно по формула: „обем на съда × честота × единична ставка“, като това позволява:

* + ефективен контрол от страна на общината;
  + относително точно обвързване на разходите с генерираното количество отпадък;
  + стимули за намаляване на обема и честотата при ефективно управление на отпадъците от страна на потребителя.

Изборът на тази основа за юридическите лица и за населените места извън град Русе е в унисон с тези доказано работещи модели.

Основата, основана на съдове и честота, позволява при бъдещи решения на общинския съвет да се въведе диференциране на ставките за:

* + смесени битови отпадъци;
  + разделно събрани фракции (биоотпадъци).

Това създава реални стимули за бизнеса и за населените места да:

* намаляват количествата смесен отпадък;
* увеличават дела на разделно събраните и оползотворими потоци;
* оптимизират броя и вида на съдовете, които използват.

За услугата по третиране на битовите отпадъци в съоръжения и инсталации се прилагат същите основи, както за събирането и транспортирането:

* за физическите лица в град Русе – „брой ползватели на услугата в имота“;
* за юридическите лица и за населените места извън града – „количество битови отпадъци според броя, вместимостта на съдовете и честотата“.

Този подход гарантира:

1. Цялостност на модела – отпадъците, които се събират от даден имот и се транспортират, са същите, които постъпват за третиране в инсталациите. Разходите по двата етапа логично следва да се разпределят по еднакъв начин между задължените лица.
2. Предвидимост на разходите – при съпоставими основи за събиране/транспортиране и за третиране, план-сметката може да бъде по-точно разпределена, а размерът на таксата за всяка единица основа да бъде лесно изчислим и комуникиран към гражданите и бизнеса.
3. Практическа неприложимост на по-прецизно измерване – макар третирането на отпадъците да зависи и от вида и съдържанието на отпадъка (колко е подлежащ на сепариране, колко е биоразградим, каква част е обект на схеми за масово разпространени отпадъци), към настоящия момент не съществуват технически и организационни условия да се отчита този състав индивидуално за всеки имот. Реалният поток от отпадъци постъпва в инсталациите съвместно, като смес от множество източници.

Следователно разходите за третиране могат да бъдат справедливо и прозрачно разпределени единствено върху същите основи, върху които се разпределят разходите за събиране и транспортиране, т.е. според броя ползватели (за домакинствата) и според договорения капацитет и честота на обслужване (за юридическите лица и населените места извън града).

Поддържането на чистотата на териториите за обществено ползване е услуга, която се извършва предимно върху улици, тротоари, площади, паркове и други общодостъпни пространства. Замърсяването възниква в резултат не само от поведението на собствениците/ползвателите на конкретни имоти, но и от транзитно движение на хора, автомобили, клиенти, туристи и др.

При този тип услуга е обективно невъзможно:

* да се отдели и измери конкретно количество отпадък, генериран от даден имот;
* да се установи кой точно ползвател е причинил конкретно замърсяване (например фас, опаковка, хартийка на тротоара пред търговски обект или жилищен вход).
* Това прави основите, базирани на количество отпадък или брой ползватели, неприложими като единствен критерий за услугата „чистота“.
* В тази ситуация разгънатата застроена площ, респективно разгънатата застроена и незастроена площ, представлява най-обективната и проверима основа, която:
* отразява пространственото присъствие и икономическа тежест на имота в населеното място;
* има пряка връзка с интензивността на човешкия поток и с вероятността от замърсяване на прилежащите обществени площи (по-големи търговски площи, производствени площадки и др. обичайно генерират по-сериозен поток от хора и стоки);
* е стабилен и трудно манипулируем параметър, който се определя по документи (кадастрални и строителни).

За физическите лица в населените места и селищните образувания основата е разгъната застроена площ, тъй като при жилищните имоти именно застроената част (жилището) е най-тясно свързана с обичайното използване на обществените площи и с ежедневното движение на обитателите.

За юридическите лица, освен застроената площ, съществено значение има и незастроената площ – паркинги, складови и товаро-разтоварни площадки, открити търговски площи и др., които водят до значителен поток на хора и превозни средства и следователно до по-голямо замърсяване на прилежащите обществени територии. Затова при тях основата е „разгъната застроена и незастроена площ“.

Националният анализ на ситуацията в сектора „битови отпадъци“ показва, че средният социално поносим разход за дейности по управление на отпадъците (без разходите за чистота) е около 1 % от паричния доход на човек от населението.

Изборът на основите в община Русе е съобразен с тези ориентири, като:

* за домакинствата се прилага „брой ползватели“ с плавни коефициенти и компенсационни механизми, за да се задържи общата тежест в социално приемливи граници;
* за юридическите лица и населените места извън града се прилага основа, обвързана с реално използвания капацитет на системата;
* за чистотата се избира площ, която позволява относително равномерно разпределение на разходите и стабилно планиране във времето.

Предложеният избор на основи за определяне на таксата за битови отпадъци в община Русе:

* отговаря на обективните технически, инфраструктурни и административни условия на местната система за управление на отпадъците;
* прилага в максимална степен принципа „замърсителят плаща“, като отчита разликите между домакинства и бизнес, между градската територия и населените места;
* осигурява прозрачност, предвидимост и социална поносимост на таксата;
* съответства на рамката, зададена с Наредбата на Министерския съвет за план-сметката и основите, както и на изводите от националните анализи и добрите европейски практики.

1. **ВИДОВЕ И ИЗТОЧНИЦИ НА ИНФОРМАЦИЯ ЗА ИЗЧИСЛЯВАНЕ РАЗМЕРА НА ТАКСАТА ЗА БИТОВИ ОТПАДЪЦИ.**

За целите на определяне размера на таксата за битови отпадъци община Русе ще използва официални данни от следните източници:

1. Декларации на задължените лица - подадените по реда на ЗМДТ и Наредба № 16 декларации за облагане с данък върху недвижимите имоти и за такса битови отпадъци;

* данните, които ще се съдържат в тях относно: собственик/ползвател, предназначение на имота, брой ползватели (обитатели) в жилищни имоти, вид и статут на нежилищни имоти, начин на ползване.

1. Регистри на населението - информация от националната система „ГРАО“ (ЕСГРАОН) за постоянен и настоящ адрес на лицата;

* използване на тези данни, което ще служи за идентифициране и верифициране на броя ползватели в имота, когато това ще бъде необходимо за основата „брой ползватели на услугата“.

1. Кадастрална и техническа документация - данни от кадастралната карта и кадастралните регистри (КККР) относно площ и идентификатори на имотите;

* ще се използват, когато е необходимо за уточняване на разгънатата застроена и/или незастроена площ при прилагане на площни основи.

1. Вътрешни общински документи за видовете и броя на разположените съдове за отпадъци по адреси и населени места, както и за честотата на обслужване и данни от сключените договори с изпълнителите (протоколи за извършена работа, маршрутни графици, отчетни справки), които ще се ползват, когато таксата ще се определя на основа „съдове и честота“.

Посочените източници ще се използват съвкупно, като при несъответствия или съмнения ще се извършва служебно сравнение и проверка между данните от декларациите, регистрите на ГРАО и кадастралната информация, с цел да се гарантират коректност и обективност при определяне размера на дължимата такса.