**ДО**

**АКАД. ХРИСТО БЕЛОЕВ, ДТН**

**ПРЕДСЕДАТЕЛ НА**

**ОБЩИНСКИ СЪВЕТ**

**РУСЕ**

***На Ваш № ОбС-1467/18.11.2025 г.***

**СТАНОВИЩЕ**

**Относно: Приемане на НАРЕДБА за изменение и допълнение на НАРЕДБА № 14 за реда и условията за превоз на пътници и багаж с обществения транспорт на територията на Община Русе**

**УВАЖАЕМИ ГОСПОДИН БЕЛОЕВ,**

В Община Русе, с вх. № 06-01-341/19.11.2025 г., постъпи предложение от групата общински съветници на Партия „Възраждане“ за промяна в Наредба № 14 „за реда и условията за превоз на пътници и багаж с обществения транспорт на територията на Община Русе“ (Наредба № 14), относно безплатно пътуване в градския транспорт на всички ученици.

Същото касае правото на безплатно пътуване по всички линии от градския транспорт (цялата градска мрежа) на учениците от 14 г. до 19 г.

Мотивите за посочената възрастовата група са, че съгласно Наредбата, приета с ПМС № 163, децата до 14 навършени години пътуват безплатно във всички линии в градския транспорт и се компенсират от централния бюджет, съобразно броя на издадените превозни документи (карти).

Община Русе не веднъж е отговаряла на подобни предложения, внасяни от групата общински съветници на Партия „Възраждане“, като последното е от началото на месец септември 2025 г. (на Ваш № ОбС-1121/28.08.25 г.). Становището към настоящото предложение не е по-различно от предходните, но с оглед избягване на повторения в изложените вече аргументи и пояснения, относно Наредба № 14 правя следните допълнителниразяснения във връзка с предоставяните средства от централния бюджет за компенсиране на безплатните карти на децата до 14 години:

1. Съгласно действащите нормативи безплатните карти за децата до 14 години важат във всички градски линии, т. е. за цялата градска мрежа (ЦГМ);

2. От 01.07.24 г. цената на редовната (без преференции) месечна абонаментна карта за ЦГМ е 72 лв., вместо 135 лв. (цена до 01.07.2024 г.);

3. От централния бюджет, независимо от реалната цена, за общини от първа категория, където попада Община Русе, се компенсира месечно твърда сума в размер на 48,95 лв. за брой карта. Остатъкът от 23,05 лв. (до пълната сума от 72 лв.) на брой карта всеки месец е за сметка на превозвача, в случая – „Общински транспорт Русе“ ЕАД.

Както вече нееднократно сме уточнявали подобно е компенсирането и на останалите категории правоимащи:

- за учащи и възрастни граждани за месечна абонаментна карта за ЦГМ по 22,50 лв. на карта, след приспадане на **задължителното** намаление от 50 %, при редовна цена от 72 лв., а не от 60 лв. (както е посочено във финансовата обосновка на предложението). Това означава, че ежемесечно разликата от 13,50 лв. за карта, издадена с 50 % намаление за учащи и възрастни граждани остава също за сметка на „Общински транспорт Русе“ ЕАД.

- за хора с увреждания с намалена работоспособност над 70,99 на сто, **задължителното** намаление от цената на карта за ЦГМ е 25 %, като от централния бюджет се компенсират по 11,25 лв. на карта (при положение, че 25 на сто от 72 лв. е 18 лв., а не 11,25 лв.)

Горното се отнася и при компенсирането на абонаментни карти за учащи и възрастни граждани по междуселищните линии от Общинската транспортна схема, чиито цени са различни, а от централния бюджет се изплащат по 45 лв. на карта независимо от направлението и дължината на линията.

Освен това сумите, регламентирани в Наредбата, приета с ПМС № 163 се предоставят до размера, определен със Закона за държавния бюджет за съответната година. Ежегодно, тези средства също са с недостиг и се разпределят съгласно чл. 73 от същата: „В случаите, когато размерът на необходимите средства за компенсации и субсидии надвишава размера на средствата, предвидени за тази цел в централния бюджет, полагащите се на превозвачите суми се намаляват съразмерно на недостига. **Разликата при възможност се изплаща на превозвачите през следващи отчетни периоди в рамките на текущата бюджетна година.”**

Всяка година до 20 октомври, в Изпълнителна агенция „Автомобилна администрация” (ИААА) се изпращат справки за изразходването на средствата за компенсации и субсидии за деветмесечието, включително и недостигът. На базата на тези справки се отпускат сумите за четвъртото тримесечие на годината, както и за **частично** **доплащане на недостига за деветмесечието, който никога не е на 100 %.**

**В тази връзка за деветмесечието на 2025 г. недостигът е:**

**1. за деца до 14 навършени години** **- 2 523 064 лв.;**

**2. за възрастните граждани – 634 010 лв., от които 606 802 лв. за „Общински транспорт Русе“ ЕАД и 27 208 лв. на транспортните дружества, обслужващи междуселищните линии от Общинската транспортна схема.**

Община Русе е предоставила на ИААА изискуемата информация, касаеща обществения превоз на пътници, включително и справката с доказания недостиг, с оглед защита на необходимите средства за четвъртото тримесечие на 2025 г.

Въпреки това Община Русе, в рамките на финансовите си възможности се стреми да разширява обхвата на преференциалните пътувания, като всяка година (включително и 2026 г.) предлага завишаване на необходимите суми за обществения превоз на пътници в общинския бюджет. Целта е стабилното функциониране на обществения транспорт в Русе, като допълнителните намаления, предвидени в Наредба № 14 и Решение № 293/Протокол №10/27.06.2024 г. на ОбС-Русе да са съобразени с разполагаемите налични средства, а не с недостиг и не за сметка на други дейности, заложени в бюджета.

Относно безплатното пътуване на ученици в градския транспорт считам, че това би следвало да бъде държавна политика, чрез която постепенно да се увеличава възрастовата граница. Така например в началото задължителното безплатно пътуване в градския транспорт беше за деца до 7 навършени години, но по-късен етап стана до 10 навършени години, а от 01.02.2024 г. до 14 навършени години.

В тази връзка следващата възрастова група може да бъде до 16 навършени години, предвид изискването на чл. 8, ал. 2 на Закона за предучилищното и училищно образование, че до навършване на 16-годишна възраст училищното образование е задължително.

Поради тази причина, макар и за една линия, в чл. 17, ал. 2, т. 1 на Наредба № 14 са регламентирани безплатните пътувания в градския транспорт на учениците до 16 навършени години от кварталите в града, в които няма училище или друг организиран транспорт, като сумите се изплащат изцяло от общинския бюджет.

Предложението от групата общински съветници на Партия „Възраждане“ е за безплатно пътуване по всички линии от градския транспорт (цялата градска мрежа) на учениците от 14 г. до 19 г.

Изчисленията за необходимите финансови средства са за предполагаем брой на месец - 1 500 бр. (при общ брой ученици към 1 ноември 2025 г. 6 000) и цена на месечна абонаментна карта – 60 лв. (цена за една линия).

Следва да се отбележи, че:

1. цената на месечната абонаментна карта за цялата градска мрежа (ЦГМ) е 72 лв., а не 60 лв.
2. разчетът на необходимите средства трябва да бъде за всички ученици, (6 000 бр.), а не за ограничен брой (в случая 1 500 бр.)
3. задължителното намаление, съгласно наредбата за компенсациите и субсидиите (Наредбата, приета с ПМС № 163) за учащи е 50 % (в случая с 36 лв. при редовна цена от 72 лв.).

Предвид горното, ако общината компенсира тези 36 лв. от общинския бюджет на месец са необходими **6 000 бр. х 36 лв. = 216 000 лв. (годишно 2 592 000 лв. )**

Ако общината компенсира цялата сума (както е в предложението), след приспадането на 22,50 лв. (сума, която се изплаща от държавния бюджет) остава разлика от 49,50 лв. (72 лв. – 22,50 лв.)

**6 000 бр. х 49,50 лв.= 297 000 лв. на месец (годишно 3 564 000 лв. )**

В тази връзка не е ясно как и от кой източник е направен извода, че „компенсацията не надвишава необходимите разходи за предоставяне на услугата“.

Новото, поредно по смисъл предложение за „изцяло заплащане от общинския бюджет, след приспадане на отстъпката“ би довело до лишаване на предприятието („Общински транспорт Русе“ ЕАД) от наличен финансов ресурс, а средствата които следва да осигури Община Русе при така създадения нов текст ще натоварят съществено общинския бюджет. Тогава би се очаквало и свръхкомпенсиране на предприятието, което ще доведе до намаляване или връщане на държавната субсидия, която се получава на база нетен финансов ефект.

С оглед гореизложеното, общинска администрация не приема направеното предложение на групата общински съветници на Партия „Възраждане“. Същото не съдържа детайлна финансова обосновка и не съдържа верни факти, като по този начин покрива само формално изискванията за обосновка и финансов анализ, предвидени в Закона за нормативните актове. То не гарантира нужния ефект и може да доведе до ощетяване и липса на средства за местни дейности, които са важни за подобряване на средата като инфраструктура, благоустрояване, озеленяване, чистота, детски и спортни площадки, култура и спорт.

**С уважение,**

**ПЕНЧО МИЛКОВ**

*Кмет на Община Русе*