**ДО**

**ОБЩИНСКИ СЪВЕТ – РУСЕ**

**ПРЕДЛОЖЕНИЕ**

**ОТ ОБЩИНСКИ СЪВЕТНИЦИ**

**ОТНОСНО:** Предложение за приемане на Наредба за допълнение на Наредба 17 на Общински съвет – Русе за символиката на Община Русе чрез включването на девиз на Русе като един от символите ѝ

**УВАЖАЕМИ ОБЩИНСКИ СЪВЕТНИЦИ,**

Русе е град със значима история, особено влиятелен духовен и културен център през вековете. Символиката на общината са един от факторите за изграждане на местен патриотизъм, за емоционално обвързване от най-ранна възраст с родния град и общината.

**Причини, които налагат приемането на наредбата**

В Наредба № 17 на Общинския съвет, последно изменена с Решение № 676 по протокол № 23/24.07.2025 г., са регламентирани гербът, знамето и отличията като официални символи на общината. Но липсва един дълбоко въздействащ елемент – девизът на Община Русе. Девизът би следвало да е елемент и от герба на Общината. Той се използва и самостоятелно като сентенция, представяща с няколко думи идентичността на града ни – история, духовност, бъдеще. Всяка общност има нужда от емоционални маркери, които вдъхновяват, обединяват и се помнят – девизът е именно такъв. Той в някакъв смисъл е и визитка на съответния град. София „расте, но не старее“, Пловдив е „древен и вечен“, Бургас - „вечен като морето“, Поморие – „античен, романтичен, вечен“ и т.н.

Това е показателно за факта, че все повече местни власти осъзнават нуждата от девиз като част от културната, емоционалната и представителната символика на общността.

Считам, че Община с традициите на Русе би следвало да потърси своя собствен девиз чрез открита и прозрачна процедура, която да събере всички възможни предложения.

**Цели, които се поставят с изменението на наредбата**

Целта на предложеното допълнение на Наредба № 17 за символиката на Община Русе е да регламентира девиз на общината като един от нейните символи. След приемане на предложението, ще бъде изработен и оповестен регламент, съдържащ всички етапи и условия за излъчване на най-доброто предложение. Неговото одобрение ще е предмет на отделно решение на Общинския съвет на основание чл. 21, ал. 1, т. 21 ЗМСМА.

Би могло официалното обявяване на девиза да се състои именно навръх Празника на Русе през 2026 година.

**Финансови и други средства, необходими за прилагането на новата уредба.**

За прилагане на настоящото допълнение на наредбата не са необходими финансови средства.

**Очаквани резултати от приемането на допълнението на наредбата**

Приемането на допълнението на наредбата ще постави отправна точка на процеса по създаване на девиз на Община Русе като символ на единство и идентичност.

**Анализ на съответствие с правото на Европейския съюз**

Предлаганият проект за допълнение на Наредба № 17 за символиката на Община Русе е в съответствие с нормативните актове от по-висока степен, както и с правото на Европейския съюз.

Посредством настоящия проект се упражнява правомощие, законодателно уредено в чл. 21, ал. 1, т. 21 от ЗМСМА, а именно общинският съвет да одобрява символите на общината. Проектът има за предмет нормативен акт, който на основание чл. 21, ал. 2 ЗМСМА подлежи на приемане от Общински съвет – Русе като орган на местно самоуправление и е съобразен с разпоредбите на „Европейска харта за местно самоуправление“.

Във връзка с чл. 26, ал. 2, и ал. 3 от Закона за нормативните актове и задължението за провеждане на обществени консултации и за публикуване на проекта за приемане на нормативен акт с цел информиране на населението и прозрачност в действията на институциите, в 30-дневен срок от публикуване на настоящото предложение на интернет страницата на общината и/или общинския съвет, се приемат предложения и становища относно така изготвения и предложен проект за допълнение.

Предвид всичко изложено по-горе и на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация предлагам Общински съвет – Русе да приеме следното

**РЕШЕНИЕ:**

На основание чл. 21, ал. 2, във вр. с ал. 1, т. 21 от Закона за местното самоуправление и местната администрация, във връзка с чл. 8 и чл. 26 от Закона за нормативните актове, както и чл. 79 от Административнопроцесуалния кодекс, Общински съвет – Русе реши:

Приема Наредба за допълнение на Наредба № 17 за символиката на Община Русе*,* както следва:

**Параграф единствен.** В чл. 2 се създава нова т. 5: „5. Девиз на Община Русе“.

**ВНОСИТЕЛИ:**