**ДО**

**ОБЩИНСКИ СЪВЕТ РУСЕ**

**ПРЕДЛОЖЕИИЕ**

**ОТ**

**ИВО ПАЗАРДЖИЕВ и**

**ТАТЯНА НАХАБЕДЯН**

**ОБЩИНСКИ СЪВЕТНИЦИ В ОБЩИНСКИ СЪВЕТ РУСЕ**

**ОТНОСНО:** Приемане на правилник за изменение и допълнение на Правилника за организацията и дейността на обществения посредник на територията на Община Русе

**УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,**

Правилникът за организацията и дейността на обществения посредник на територията на Община Русе /Правилникът/ е приет с Решение №602 от 22.05.2014 г. на Общински съвет – Русе. Той е изменян, както следва: С решение № 911/20.02.2014 г.; С решение №595/13.09.2021 г., С решение №1023/14.07.2022 г.; С решение №1024/14.07.2022 г.; С решение № 304/27.06.2024 г и решение по адмимистративно дело № 634/2024 г. на Административен съд Русе.

Съгласно чл.10, ал.1, т.2 от Правилника, общественият посредник се освобождава от длъжност с изтичане на срока, за който е избран. Съгласно чл.10, ал.5 от Правилника общественият посредник продължава да изпълнява правомощията си до встъпване в длъжност на новоизбрания обществен посредник.

Считаме, че изпълняването на функции от лица с изтекъл мандат е неприемливо за обществеността. Заемането на една или друга обществена позиция следва да бъде морално и легитимно за обществеността. С оглед доверието на гражданите в органите на местното самоуправление е важно фигурата на обществения посредник да бъде избирана своевременно след прозрачна и законна процедура. Липсата на воля за нов избор на обществен посредник, забавена процедура или други обстоятелства, които препятстват нов избор не следва да бъдат предпоставка за безкрайното дългото заемане на тази позиция след приключване на мандата за който е избран съответния обществен посредник. Още повече, че чл.21а от ЗМСМА, който лаконично въвежда функцията на обществения посредник в местното самоуправление, регламентира, че Общинският съвет може да избере обществен посредник. Наличието на тази фигура не е задължително за нормалното функциониране на местната власт и няма законова пречка дължността да остане вакантна. В подкрепа на това може да бъде изтъкнат фактът, че след приемането на Правилника през 2014 г., ОбС – Русе избира първия си обществен посредник едва през 2023 г.

С оглед на изложеното по-горе, считаме че след приключване на мандата си, общественият посредник не следва да продължава да изпълнява функциииите си безкрайно дълго, а в разумен срок, позволяващ провеждане на процедурата по избор на обществен посредник.

Представеният проект за Правилник не изисква разходването на финансови средства.

Очаква се Правилникът да осигури по-справедливо положение при уреждането на отношенията с избрания обществен посредник.

Проектът за Правилник е от изключителна компетентност на общинския съвет, като същият не противоречи на правото на Европейския съюз, както и на други нормативни актове от по-висока степен, приети от законодателната и изпълнителната власт в Република България.

Във връзка с изискването за провеждане на обществени консултации и публикуване на проекта за приемане на нормативен акт с цел информиране на населението и прозрачност в действията на институциите, съгласно чл. 26, ал.4 от Закона за нормативните актове, в 30-дневен срок от публикуване на настоящото на интернет страницата на Общински съвет – Русе се приемат предложения и становища относно така изготвения проект за приемане на правилник за изменение и допълнение на Правилника за организацията и дейността на обществения посредник на територията на Община Русе. Предложенията следва да бъдат изпращани на електронната поща на Общински съвет – Русе office@obs.ruse-bg.eu, както и в делводството на Общински съвет – Русе в гр.Русе, пл. „Свобода“ №6, ет.3.

Във връзка с изложеното по-горе и на основание чл.63, ал.1 от Правилника за организацията и дейността на Общински съвет – Русе, неговите комисии и взаимодействието му с общинската администрация предлагаме Общински съвет – Русе да приеме следното

**РЕШЕНИЕ:**

На основание чл.21а, ал.3, вр.чл.21, ал.2 от Закона за местното самоуправление и местната администрация, във връзка с чл.15, ал.1 и чл.26 от Закона за нормативните актове, както и във връзка с чл.79 от Административно процесуалния кодекс, Общински съвет – Русе

**РЕШИ:**

Приема правилник за изменение и допълнение на Правилника за организацията и дейността на обществения посредник на територията на Община Русе, както следва:

§1. Изменя се чл.10, ал.5, който придобива следната редакция: Общественият посредник може да изпълнява правомощията си и след изтичане на срока, за който е избран по чл.9, ал.1 или съгласно §2 от Преходните и заключителни разпоредби, след изрично негово писмено съгласие, но за не повече от 6 месеца.

§2. В преходните и заключителни разпоредби се добавя нов §7, както следва: За заварените случаи, при избран обществен посредник, чиито мандат към момента на приемане на тези разпоредби е изтекъл, същият продължава да изпълнява функциите си до влизане в сила на настоящото изменение, но не повече от шест месеца, считано от датата на изтичане на мандата.

§3. В преходните и заключителни разпоредби се добавя нов §8, както следва: Настоящият правилник за изменение и допълнение на Правилника за организацията и дейността на обществения посредник на територията на Община Русе влиза в сила от момента на неговото приемане с Решение № ………… по Протокол № ………. от …….. г. на Общински съвет – Русе.

**ВНОСИТЕЛИ:**

**ИВО ПАЗАРДЖИЕВ**

*Общински съветник от групата на „ВМРО – България на регионите“*

**ТАТЯНА НАХАБЕДЯН**

*Общински съветник от групата на „Има такъв народ“*