**ДО**

**ОБЩИНСКИ СЪВЕТ**

**РУСЕ**

**П Р Е Д Л О Ж Е Н И Е**

**от акад. ХРИСТО БЕЛОЕВ, дтн,**

**Председател на Общински съвет-РУСЕ,**

**ОТНОСНО:** Приемане на ЕТИЧЕН КОДЕКС НА ОБЩИНСКИТЕ СЪВЕТНИЦИ НА ОБЩИНСКИ СЪВЕТ-РУСЕ

**УВАЖАЕМИ ДАМИ И ГОСПОДА ОБЩИНСКИ СЪВЕТИИЦИ,**

С Решение № 703, Прието с Протокол № 23/24.07.2025г. Общински съвет-Русе прие Комисията по Етика да стане Постоянна комисия по Етика по смисъла на чл. 48, ал. 2 ЗМСМА. Във връзка с това с решение № 794 , прието с протокол № 26/30.10.2025 г беше изменен Правилникът за организацията и дейността на ОбС-Русе, неговите комисии и взаимодействието му с общинската администрация.

Следва да бъде приет Етичен кодекс в съответствие с разпоредбата на чл. 21 ал.4 от ЗМСМА.

Постоянната комисия по Етика на свое заседание на 29.10.2025 г обсъди проект на Етичен кодекс, като обсъждането продължи с писмени предложения, след което беше изготвен настоящият проект.

**Мотиви**

В дейността на Общинския съвет основен приоритет е защитата на обществения интерес и утвърждаването на доверие между гражданите и техните избраници. Общинските съветници, като представители на местната общност, носят висока отговорност за решенията, които вземат, както и за начина, по който ги вземат. В обществото се изразяват очаквания за по-голяма прозрачност, отчетност и почтеност от страна на органите на местното самоуправление. За да отговори на тези очаквания, Общинският съвет следва да въведе ясни правила за поведение, които да определят стандартите на етично и отговорно упражняване на мандата.

Приемането на Кодекс за етично поведение на общинските съветници от Общински съвет- Русе цели да регламентира принципи като почтеност, законност, безпристрастност, уважение и недопускане на конфликт на интереси. Кодексът ще послужи като ориентир за съветниците при изпълнението на техните задължения и ще допринесе за по-високо качество на управленските решения. С него се поставят рамки за по-отговорно отношение към гражданите и към институцията Общински съвет, като се насърчава култура на диалог, сътрудничество и взаимно уважение.

**Финансови и други средства, необходими за прилагането на новата уредба.**

Кодексът няма да доведе до допълнителни разходи за бюджета на общината. Прилагането му е свързано единствено с организационни мерки – публикуване на документа и запознаване на съветниците с неговите разпоредби. Възможно е при необходимост да се проведат разяснителни срещи или обучения, които могат да бъдат реализирани в рамките на съществуващия административен ресурс.

За прилагането му не е необходимо разходването на бюджетни средства.

**Очаквани резултати от приемането на Етичния кодекс**

Очакваните резултати от въвеждането на Кодекса са свързани с укрепване на доверието между гражданите и институциите, утвърждаване на прозрачността в работата на Общинския съвет, ограничаване на недопустими практики и превенция на конфликти на интереси. По този начин Общинският съвет ще се утвърди като орган, работещ в полза на обществото и в съответствие с европейските стандарти за добро управление.

**Анализ на съответствие с правото на Европейския съюз**

Предлаганият проект е в съответствие с нормативните актове от по-висока степен, както и с тези европейското законодателство.

Предложеният Кодекс е изцяло съобразен с Конституцията на Република България, Закона за местното самоуправление и местната администрация, както и с действащото национално и европейско законодателство. Той не създава противоречия с нормативната уредба, а я допълва чрез въвеждане на морални и етични стандарти, които следва да бъдат спазвани от всички общински съветници.

Въз основа на гореизложеното, считам, че приемането на Кодекс за етично поведение на общинските съветници е необходима и навременна стъпка за гарантиране на добро управление, почтеност и прозрачност в работата на Общинския съвет

На основание чл. 26, ал. 2 и ал. 3 от Закона за нормативните актове, регламентиращи задълженията за провеждане на обществени консултации и за публикуване на Проекта за приемане на нормативен акт с цел информиране на населението и прозрачност в действията на институциите, в 30-дневен срок от публикуване на настоящия проект на интернет страницата на общината и/или общинския съвет, се приемат предложения и становища относно така изготвения проект за приемане Етичен кодекс на общинските съветници

Предвид изложеното и на основание чл. 63, ал. 1 от Правилника за организацията и дейносrга на ОбС-Русе, неговите комисии и взаимодействието му с общинската администрация, предлагам ОбС - Русе да приеме следното

**Р Е Ш Е Н И Е:**

На основание чл. 79 от Административно процесуалния кодекс, чл. 21, ал. 2 и ал.4 от ЗМСМА, Общински съвет - Русе реши:

1. Приема Етичен кодекс на общинските съветници на Общински съвет Русе.

**ПРЕДСЕДАТЕЛ:**

**(акад. Христо Белоев, дтн)**

**ЕТИЧЕН КОДЕКС**

**НА ОБЩИНСКИТЕ СЪВЕТНИЦИ НА ОБЩИНСКИ СЪВЕТ-РУСЕ**

*/Приет с Решение на Общински съвет - Русе №….. от Протокол №…../……………/*

**ГЛАВА ПЪРВА**

**ОБЩИ ПОЛОЖЕНИЯ**

**Предмет**

**Чл. 1** Кодексът съдържа основни етични и морални норми и конкретизира стандартите на поведение на общинските съветници от Общински съвет – Русе.

**Обхват на действие**

**Чл. 2** Етичният кодекс се спазва от всички общинските съветници при или по повод осъществяване на функциите им на представители на интересите на гражданите на Община Русе.

**ГЛАВА ВТОРА**

**ПРИНЦИПИ НА ПОВЕДЕНИЕ НА ОБЩИНСКИТЕ СЪВЕТНИЦИ**

**Законност**

**Чл. 3** При осъществяване на своите функции, общинският съветник действа в съответствие с Конституцията на Република България, Правото на Европейския съюз, международните актове, ратифицирани по конституционен ред, обнародвани и влезли в сила за Република България, както и в съответствие със законите на страната, като защитава интересите на гражданите на Община Русе по съвест и вътрешно убеждение.

**Политическа безпристрастност**

**Чл. 4 (1)** Общинският съветник е длъжен при всяко свое действие да се ръководи от интересите на цялото население в общината, без оглед на политическите си убеждения и пристрастия на избирателите.

**(2)** Общинският съветник при изпълнение на задълженията си е длъжен да избягва всякакви действия, повлияни от политическите му възгледи. Поведението му трябва да не се основава на политически пристрастия, а да се ръководи от интересите на цялото общество, без оглед на политическите убеждения и вота на гражданите.

**Публичност**

**Чл. 5 (1)** Общинският съветник е длъжен да поддържа връзки с избирателите си и да ги информира за дейността си. Общинският съветник е длъжен да отговаря на всяко запитване от гражданите относно изпълнението на функциите му.

**(2)** Общинският съветник следва да насърчава открития обмен на идеи и информация при спазване на действащото законодателство.

**(3**) Общинският съветник няма право да използва или да разрешава използването в частен интерес на информация, получена при изпълнението на правомощията или задълженията му, докато заема длъжността и една година след напускането й, освен ако в специален закон е предвидено друго.

**(4)** Общинският съветник е длъжен да не разкрива информация, отнасяща се до личния живот на физически лица и до дейността на юридически лица, представляваща търговска тайна, станала му известна при изпълнение на правомощията или задълженията му.

**Безпристрастност**

**Чл.6** Общинският съветник не може да има специално отношение или да отдава предимство на което и да било физическо или юридическо лице, различно от това, което дължи на всяко друго.

**Обществен дълг и личен интерес**

**Чл. 7 (1)**  Общинският съветник, на основание чл. 37 от ЗМСМА, не може да участва при вземане на решения, когато се отнасят до негови имуществени интереси или до интереси на съпруг и роднини по права линия и по съребрена линия до четвърта степен включително, и по сватовство до втора степен включително.

**(2)** Общинският съветник, при изпълнение на задълженията си, няма право да гласува в частен интерес. Той няма право да използва служебното си положение, за да оказва влияние в частен интерес върху други органи или лица при подготовката, приемането, издаването или постановяването на актове или при изпълнението на контролни функции.

**(3)** Общинският съветник не може да използва служебното си положение или общинско имущество за лична изгода или с цел да набави за другиго имотна или неимотна облага, или да причини другиму същата.

**(4)** Общинският съветник не може да заема щатна или нещатна длъжност в общинската администрация, която е несъвместима с изпълнение на служебните му задължения или може да накърни самостоятелната му преценка при участието му в решаване на въпроси от интерес на общината.

**(5)** Общинският съветник няма право да използва положението си за получаване на специални привилегии, освобождаване от задължения, лични придобивки или избягване на последствията от свои или на другиго неправомерни действия.

**(6)** Общинският съветник няма право да извършва лични услуги, които са несъвместими с безпристрастното изпълнение на неговите задължения или биха навредили на обществените интереси.

**(7)** Общинският съветник няма право да приема подарък или каквато и да е друга имотна облага, за да извърши или да не извърши действие във връзка с дейността си на общински съветник. Подарък е всяко имуществено или неимуществено право, оценимо в пари, предоставено на общинския съветник с цел да окаже влияние върху него при изпълнение на обществените му задължения или като отплата за негово действие или бездействие.

**Обективност**

**Чл. 8 (1)** При вземане на решения общинският съветник следва да се ръководи единствено от обществения интерес, съблюдавайки законодателството на Република България и правото на Европейския съюз.

**(2)** Общинските съветници са длъжни да провеждат срещи с представителите на гражданското общество с цел достигане на максимална обективност в процеса на вземане на решения.

**Компетентност**

**Чл. 9 (1)** Общинският съветник е длъжен да отстоява своята позиция, позовавайки се на действащото законодателство и факти, подкрепящи становището му. Изказването трябва да бъде сбито, ясно и допълнено с точни аргументи.

**(2)** Общинският съветник е длъжен да защитава логично и последователно своето предложение, независимо от различната аудитория, пред която излага позицията си.

**Поведение на общинския съветник по време на заседания на общинския съвет и неговите комисии**

**Чл. 10 (1)** Общинските съветници са длъжни да заемат местата си в залата до определения начален час на заседанието.

**(2)** Общинските съветници нямат право да прекъсват изказващия се, да вземат думата, без да е дадена от председателстващия заседанието. Общинските съветници при изказванията си и при обръщане към присъстващите в залата са длъжни да използват учтива форма.

**(3)** Общинските съветници нямат право да отправят лични нападки, оскърбителни думи или заплахи, да разгласяват данни, отнасящи се до личния живот и увреждащи доброто име на физически или юридически лица, да имат непристойно поведение и да нарушават тишината и реда в залата.

**(4)** Когато на заседание на Общински съвет – Русе, или на заседание на комисия към общински съвет се обсъжда и решава въпрос, по който е налице частен интерес за общински съветник, същият следва да заяви самоотвод и да не участва в обсъждането и да гласува. Обстоятелствата по тази алинея се отразяват в протокола от съответното заседание.

**(5)** Общинските съветници в своите изказвания по време на открити заседания следва да спазват забраната за разкриване на лични данни. „Лични данни“ означава всяка информация, свързана с идентифицирано физическо лице или физическо лице, което може да бъде идентифицирано; физическо лице, което може да бъде идентифицирано, е лице, което може да бъде идентифицирано, пряко или непряко, по-специално чрез идентификатор като име, идентификационен номер, данни за местонахождение, онлайн идентификатор или по един или повече признаци, специфични за физическата, физиологичната, генетичната, психическата, умствената, икономическата, културната или социална идентичност на това физическо лице (чл. 4, т. 1 от Регламент (ЕС) 2016/679).

**(6)** В случай, че с цел приемането на акт на общинския съвет, предстои изказване, което съдържа лични данни, общинският съветник е длъжен първо да предупреди председателстващия заседанието с цел предприемане на мерки за предотвратяване на нерегламентирано разкриване на лични данни.

**(7)** Председателстващият по време на заседание, в случай на предстоящо разкриване на лични данни, необходимо за разисквания и подготовка на актове на Общински съвет, е длъжен да предприеме мерки за ограничаване на нерегламентирано разкриване на лични данни, в това число да преустанови излъчването в реално време на заседанието, да изведе от зала присъстващите на заседанието граждани и гости, да проведе заседание при закрити врати, както и да вземе други подходящи за целта мерки.

**ГЛАВА ТРЕТА**

**Контрол**

**Чл. 11. (1)** Контролът за спазване на нормите от настоящия Етичен кодекс се осъществява от Постоянната етична комисия към Общински съвет - Русе.

**(2)** След получаване на сигнал за нарушение на настоящия кодекс в администрацията на Общински съвет – Русе, председателят е длъжен веднага да уведоми Постоянната етична комисия на Общински съвет – Русе. Комисията проучва и проверява всички сигнали за нарушения на този Етичен кодекс, които отговарят на изискванията, посочени в чл. 12, в срок не по-късно от 14 дни след тяхното постъпване.

**(3)** Комисията разглежда сигналите в заседания и приема становища с мнозинство повече от половината от присъстващите членове. В случаите, когато Комисията достигне до заключение, че съдържащите се в сигнала оплаквания са неоснователни, прекратява веднага проверката като изготвя мотивирано писмено заключение до подателя им и до общинския съветник, срещу когото са били насочени.

**(4)** Когато Комисията констатира нарушение на този Кодекс, със становище предоставя възможност на общинския съветник, срещу когото е насочен сигналът, да отговори на оплакванията в 7-дневен срок. Подготвя мотивирано писмено становище, с което предлага на Общинския съвет да наложи административно наказание на общинския съветник, вида на административното наказание или предлага да се прекрати производството.

**(6)** Решението за налагане на административно наказание се приема от Общински съвет - Русе, с поименно гласуване, с мнозинство повече от половината от общия брой на съветниците.

**(7)** Ако Комисията прецени, че произнасянето по сигнала, е извън нейните правомощия или че извършеното осъществява състава на престъпление или представлява сигнал за конфликт на интереси или за корупция, с мотивирано становище предлага на Общинския съвет да бъде прекратено производството и да се изпратят всички материали до съответния компетентен орган.

**(8)** Отчет за дейността на етичната комисия се внася за разглеждане от Общински съвет два пъти годишно по реда на чл. 27, ал. 6 от ЗМСМА, като същия следва да съдържа информация за броя на подадените сигнали за неетично поведение, за конфликт на интереси и за корупция на общински съветници и други нарушения на Етичния кодекс на общинските съветници, както и за предприетите действия по тях. Информацията се оповестява публично на интернет страницата на Общински съвет – Русе, след разглеждането на отчет по реда на ал. 27, ал. 6 от ЗМСМА.

**(9)** Заседанията на Постоянната етична комисия на Общински съвет –Русе са закрити. Протоколите от проведените заседания се публикуват на страницата на Общински съвет – Русе, при спазване на изискванията за защита на личните данни след извършено „анонимизиране“ от служител от звеното по чл. 29 а от ЗМСМА. „Анонимизиране“ е процесът на промяна на документи в анонимни документи, които да не се свързват с идентифицирано физическо лице или физическо лице, което може да бъде идентифицирано, или с процеса на превръщането на лични данни в анонимни по такъв начин, че субектът на данните да не може да бъде идентифициран или повече да не може да бъде идентифициран.

**(10)** Влезлите в сила актове на съответните компетентни органи, с които се установяват нарушения на Етичния кодекс на общинските съветници, несъвместимост, конфликт на интереси или корупция на общински съветници, се оповестяват публично на интернет страницата на Общински съвет - Русе при спазване на нормативните изисквания за защита на личните данни.

**Сигнали**

**Чл. 12. (1)** Физически или юридически лица, на които е станало известно наличието на нарушение на етични правила от този Кодекс или неетично поведение от страна на общински съветник, могат да подават сигнали за нарушения на този Кодекс на следния адрес: *гр. Русе, пл. Свобода № 6, ет.3, стая 304, п.к.7000 и на следния официален електронен адрес:*office@obs.ruse-bg.eu

**(2)** Не се разглеждат анонимни сигнали. За анонимен сигнал се счита сигнал без трите имена на подател на сигнала, актуален и точен адрес на подателя, телефон за връзка, електронен адрес или невярно посочени данни. Сигналът следва да е подписан.

**(3)** Разглеждат се само писмени сигнали. Сигналът се счита за писмен и в случаите, когато е направен по електронен път на адреса на електронната поща на Общински съвет – Русе. В тези случаи не се изисква подпис, съгласно изискванията на Регламент (ЕС) № 910/2014 на Европейския парламент и на Съвета от 23 юли 2014 г. относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО (OB, L 257/73 от 28 август 2014 г.) и на Закона за електронния документ и електронните удостоверителни услуги.

**(4)** В случай, че сигналът не отговаря на изискванията на предходните алинеи, както и при условие, че изложените в сигнала обстоятелства са неясни и противоречиви, заявителят се уведомява за това от Комисията, съответно има право да отстрани нередовностите в 7-дневен срок от получаване на уведомлението. Срокът по чл. 11, ал. 2 започва да тече от датата на отстраняването на нередовностите на сигнал, съответно на отстраняване на противоречието.

**(5)** Комисията е длъжна при поискване от страна на подател на сигнал да запази самоличността му в тайна.

**Наказания**

**Чл. 13.** **(1)** При нарушение на Етичния кодекс, по предложение на Постоянната етична комисия към Общински съвет - Русе, Общинският съвет може да наложи на общинския съветник следните наказания:

1. забележка;

2. обществено порицание;

3. глоба от 50 до 300 лева - при тежко нарушение на Етичния кодекс и при повторност.

**(2)** Видът и тежестта на наказанието се определят в зависимост от вида на нарушението, формата на вината и броя на извършените нарушения.

**(3)** Срокът, в който може да се наложи наказание, е не по-късно от 6 месеца от откриване на извършеното нарушение и не по-късно от 1 година от самото извършване на нарушението.

**(4)** Срокът за заличаване на наказанието „забележка“ е 6 месеца от налагането му.

**(5)** Наказанието глоба се удържа от възнаграждението на общинския съветник.

**ДОПЪЛНИТЕЛНА РАЗПОРЕДБА**

**§ 1.** Превалутирането на глобите по настоящия Етичен кодекс от левове в евро се извършва при прилагане на правилата за превалутиране по чл.12 от Закона за въвеждане на еврото в Република България (ЗВЕРБ) и за закръгляване по чл.13 от Закона за въвеждане на еврото в Република България (ЗВЕРБ) като *превалутирането ще се извършва чрез прилагането на неотменимо фиксирания валутен курс от 1.95583 лева за 1 евро.*

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1.** Етичният кодекс подлежи на задължително спазване от общинските съветници, като всяко нарушение на установените с него правила ще бъде разглеждано и оценявано в съответствие с Конституцията на Република България, Закона за местното самоуправление и местната администрация и Правилника за организацията и дейността на Общински съвет - Русе, неговите комисии и взаимодействието му с общинската администрация, както и всички нормативни актове, свързани с тяхното прилагане.

**§ 2.** Всеки общински съветник, като лице заемащо публична длъжност следва да предприема всички необходими мерки и да се съобрази с разпоредбите на Етичния кодекс.

**§ 3.** Отговорността за съхраняване на получената съобразно правилата на този кодекс информация се носи от Общински съвет - Русе.

**§ 4.** Етичният кодекс е приет на основание чл. 21, ал. 4 от ЗМСМА с Решение № ……., Протокол …… на Общински съвет – Русе и влиза в сила в 3-дневен срок от датата на публикуване на интернет страницата на Общински съвет - Русе.

**§ 5. С приемането на Етичния кодекс се отменят чл.33 и чл.34 от** Правилника за организацията и дейността на Общински съвет - Русе, неговите комисии и взаимодействието му с общинската администрация.

**ПРЕДСЕДАТЕЛ:**

**(акад. Христо Белоев, дтн)**