**ДО**

**ОБЩИНСКИ СЪВЕТ**

**РУСЕ**

**П Р Е Д Л О Ж Е Н И Е**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**ОТНОСНО:**

*Програма за развитие на читалищната дейност в Община Русе през 2026 г.*

**УВАЖАЕМИ ОБЩИНСКИ СЪВЕТНИЦИ,**

В изпълнение на разпоредбата на чл.26а, ал.1 от Закона за народните читалища председателите на народните читалища на територията на община Русе представиха предложения за своята дейност през следващата година в посочения законов срок. Постъпилите предложения за дейността на читалищата са обобщени и въз основа на същите е изработен проект на Годишна програма за развитие на читалищната дейност за 2026 година в Община Русе, както следва:

**Проект на програма за развитие на читалищната дейност за 2026 година**

**в Община Русе**

Народните читалища са традиционни самоуправляващи се български културно-просветни сдружения в населените места, които изпълняват и държавни културно-просветни задачи. Съгласно Закона за народните читалища, те са юридически лица с нестопанска цел, които съхраняват традициите и културата в населените места, работят за развитие на талантите и любителското изкуство, в съответствие с общинския културен календар, реализират проекти и със своята дейност се утвърждават и като съвременни културно-информационни центрове. В тяхната дейност могат да участват всички физически лица, без оглед на ограничения на възраст и пол, политически и религиозни възгледи и етническо самосъзнание.

Обществото възприема народното читалище като пример за устойчива културна институция със специфична мисия за съхранение и развитие на традиционните ценности на нацията. Дълбоката взаимовръзка с миналото, с традициите, с образователния процес, културата и доброволчеството са е в основата на авторитета на читалищата и тяхното позициониране в обществото. През своята дългогодишна история българското читалище има своята завоювана позиция за работа в подкрепа на общността и през годините е спечелило доверието на хората. Уникален е неговият потенциал да насърчава социалната промяна и да укрепва гражданското общество. Читалищата се уповават на своите корени като национални, социални, културни, образователни и информационни организации и отговарят на предизвикателствата на днешния свят.

Годишната програма за развитие на читалищната дейност в Община Русе за 2026 г. е създадена в изпълнение на чл.26а, ал.2 от Закона за народните читалища, въз основа на направените от читалищните настоятелства в Община Русе предложения за дейността им през следващата година. Тя има за цел обединяване на усилията за по-нататъшно развитие и утвърждаване на читалищата, като важни обществени институции, реализиращи културната идентичност на Община Русе, региона и България в процеса на всеобхватна глобализация. Програмата ще подпомогне и популяризира годишното планиране и финансиране на читалищната дейност.

На територията на Община Русе са надлежно регистрирани и вписани в Регистъра на народните читалища към Министерство на културата общо 26 народни читалища. От тази 2026 г. към изготвената програма се присъединява и Народно читалище „Ново начало – 2021“, с адрес на регистрация: с. Николово, ул. „Васил Левски“ №54.

Всички читалища имат изключително значение за съществуващото културно многообразие, осъществено чрез инвестиции в образованието, творчеството и иновациите. Народните читалища се подпомагат в дейността си от Регионален експертно-консултантски и информационен център „Читалища“ – Русе (РЕКИЦЧ), който провежда националната политика към читалищата, основана на принципите на децентрализация, съхраняване на местните традиции и активно гражданско участие.

Стратегическите цели на читалищата от Община Русе са свързани с културните, информационни, социални и граждански функции на читалищата:

* развитие и обогатяване на културния живот, социалната и образователна дейност в населеното място;
* запазване на националните и местни традиции и обичаите от региона;
* разширяване знанията на местното население и приобщаването им към ценностите и постиженията на науката, изкуството и културата;
* възпитаване и утвърждаване на национално самосъзнание;
* осигуряване на достъп до информация;
* реализиране на политики за социално включване на хората с увреждания и децата в неравностойно социално положение;
* подпомагане на процеса по културна интеграция на малцинствените групи .

За постигане на тези цели, съгласно ЗНЧ, читалищата са обвързани с дейности като:

1. Поддържане на библиотеки;
2. Развиване на любителското художествено творчество и стимулиране на млади таланти и таланти от различни възрастови групи;
3. Организиране на школи, клубове, информационни и други културни събития, чествания, концерти и други дейности, насочени към местната общност. Подпомагане на местните инициативи;
4. Събиране и разпространяване на знания за родния край;
5. Създаване и съхраняване на етнографски и музейни сбирки;
6. Предоставяне на компютърни и интернет услуги;
7. Извършване на допълнителни дейности, свързани с основните функции на читалищата, например разработване на проекти;
8. Привличане на доброволци и развиване на доброволчеството на територията на общината.

**Институционална рамка**

До 1996 г. читалищата се ръководят от Наредбата – закон за народните читалища от 1945 г., а от края на 1996 г. с приетия Закон за народните читалища (ЗНЧ).

Със ЗНЧ читалищата получават статут на самоуправляващи се културно-просветни сдружения, изпълняващи не само местни и регионални, но и държавни задачи в областта на културата. Наред с традиционните си културно-просветни функции, те вече имат правото да извършват и допълнителни дейности, подпомагащи основните. Този статут на читалищата им осигурява големи възможности за реално самоуправление и гражданско участие. В тази насока читалищата извървяха нелек път до придобиването на компетентности и административен и творчески капацитет.

И през 2026 година Община Русе чрез отдел „Култура, духовно развитие и изкуство“, и Регионалният експертно-консултантски и информационен център „Читалища” – Русе ще продължат да организират обучения с председателите и секретарите на читалищата за прилагане на ЗНЧ, Кодекса на труда и други приложими нормативни документи; относно процедури по изготвяне на документация и кандидатстване по проекти с държавно и европейско финансиране; да оказват методическо съдействие при осъществяване и разширяване на техните дейности.

**Финансиране на читалищата**

В съответствие с чл. 21 от ЗНЧ, читалищата набират средства от различни приходоизточници – членски внос, културно-просветна и информационна дейност, субсидия от държавния и общински бюджет, наеми от движимо и недвижимо имущество, дарения и др. Основен източник на средства е държавната субсидия, която се отпуска на читалищата, чрез общинския бюджет в част „Делегирани от държавата дейности“. Средствата от държавния бюджет се определят на базата на субсидираната численост, като една субсидирана бройка е обвързана със стандарт, в който са разчетени средства за заплата, осигуровки и веществена издръжка. За 2025 г. размерът е 1 447 070 лв. за издръжка на 74 субсидирани бройки при стандарт за 1 бройка 19 555 лв.

Към Министерството на културата е депозирано искане за увеличаване на субсидираната численост с 9 бройки (Семерджиево, Червена вода, Ястребово, Басарбово, Бъзън, Просена, Захари Стоянов – Русе, Стефан Караджа – Русе, Гоце Делчев – Русе.

Народните читалища на територията на Община Русе получават сериозна подкрепа и от страна на Община Русе. В бюджета за 2025 г. бяха предвидени средства за дофинансиране с общински приходи – 50 000 лв. (увеличение с 10 спрямо 2024) за читалищна дейност.

Разпределението на субсидията за всяко читалище се извършва от Комисия, съгласно изискванията на чл.23 от ЗНЧ и Методика на база Указания, разработени от Министерството на културата.

**Проектно финансиране**

Подкрепата от страна на Община Русе читалищата получават и при одобряване на проект по Програмата на Община Русе за финансиране на събития и проекти в областта на изкуствата и културата. През 2025 г. са подкрепени и успешно реализирани проектите на 9 читалища на обща стойност 26 777,20 лв. Този инструмент ще бъде на тяхно разположение и през 2026 г.

За да осигурят допълнителен финансов ресурс, който да обезпечи широкия спектър от дейности, читалищата на територията на Община Русе кандидатстват и по проекти с държавно финансиране. Към настоящия момент разполагаме със следната информация:

1. **Подадени проектни предложения по процедура „Българските библиотеки – съвременни центрове за четене и информираност“ 2025.**

От 26 читалища на територията на Община Русе 18 са подали проектни предложения и са възползвали от възможността за финансиране за закупуване на книги. Очаква се до края на календарната 2025 г. МК да обяви одобрените проектни предложения и да бъдат сключени договори. Одобрените проекти ще се изпълняват през 2026 г.

1. **Проектни предложения по процедура „Изграждане на мрежа от дигитални клубове“ 2025.** (основна цел: повишаване дигиталните умения на хората от уязвимите групи, да улесни достъпа им до електронни услуги и да насърчи активното им участие в икономиката и обществото.) - подадени са 14 проектни предложения. Одобрени са всички: **читалищата в Басарбово, Тетово, Ново село, Хотанца, Просена, Долно Абланово, Средна кула, Сандрово, Мартен, Николово, както и тези в град Русе: „Анжела Чакърян“, „Стефан Караджа“, „Гоце Делчев“ и „Гюнеш“. Градските читалища ще се сдобият с нови 6 компютърни станции, а в селата – по 2 или 3, на някои от тях ще имат и възможност за текущ ремонт на помещение.**
2. **Проекти, подадени в Национален фонд „Култура“**

* **НЧ „Пробуда-1901“ с. Николово -** по Програма „Любителско творчество“, наименование на проекта : Музикална танцова разходка „Традиция и бъдеще“
* **НЧ „ Стефан Караджа -2018“** гр. Русе – по Програма “Културно наследство“ 2025.

Наименование на проекта: „ Интерактивен музей на първите неща в Русе“

* **НЧ „ Надежда-1908“ с. Ново село** – по Програма „Любителско творчество“ - Визуално изкуство. Наименование на проекта: „Един пазарен ден в Ново село, Русенско – от нивата до трапезата“
* **НЧ "Гоце Делчев - 2006", гр. Русе** - одобрен проект "Комитски събор в село Червена вода" по процедура BG-RRP-11.025 „Схема за безвъзмездна помощ „Представяне пред българската публика на съвременни български продукции от сектора на КТИ“ на НФК на стойност 17 600 лв., одобрени 15 840 лв.

1. **Проекти, подадени към Министерство на културата.**

* НЧ „Зора -1866“ гр. Русе – по Програма на Министерство на културата „Национален календарен план за чествания през 2026 г.“, наименование на проекта – „160 години Възрожденско читалище „Зора“.

**Дейности**

В съответствие с чл. 26а ал. 2 и 3 на базата на направените предложения от председателите на читалищата, Годишната програма за развитие на читалищната дейност се изпълнява въз основа на финансово обезпечени договори, сключени с кмета на общината. На практика това означава създаване, предлагане и реализиране на културен продукт срещу финансиране от общинския бюджет.

Библиотечната дейност е една от основните в читалищата като културни институции. Чрез нея те се включват в националната мрежа от публични библиотеки у нас и съдействат за развитието на обществото, като осигуряват достъп до многобройни и разнообразни сфери на знание, идеи и мнения и до информация, реализират концепцията за учене през целия живот, удовлетворяват потребностите на отделната личност и създават възможности за нейното развитие.

**Основни цели и задачи**

* Да отстояват позицията си на културно-масови средища в съответния район;
* Да съхраняват народните обичаи, бит и традиции – това се осъществява предимно в читалищата, които се намират по селата и в кварталите;
* Да развиват художествената самодейност и любителското творчество – чрез формациите за автентичен и обработен фолклор в различните възрастови категории в раздел танци, песни, обичаи. Тази дейност се разгръща все повече през последните години както в градските, така и в селските читалища;
* Да поддържат общност от активни читатели, хора от всички поколения, които ценят книгите и четенето. Това се осъществява чрез различни дейности – открити библиотечни уроци, разработване на проекти за попълване на библиотечния фонд, срещи със съвременни български автори и т. н.;
* Да утвърждават приемствеността в посока деца – подрастващи – възрастни. Това най-вече се осъществява в НЧ от селата, където всички жители са заедно по празници, а традициите в песенно-танцовото изкуство се предават от старите хора на деца, внуци и правнуци;
* Да насърчават създаването на творчески продукти и особено на детското любителско творчество. Това ще се осъществява чрез различните школи, кръжоци и курсове по рисуване, театър, художествено слово, литература, поп, рок, народно пеене и танци;
* Да бъдат инициатори, организатори и/или съорганизатори на конкурси, фестивали и събори от местно, регионално и национално значение.

**Видове дейности**

**Любителско творчество** - читалищата в Русе чрез своята дейност са естествен мост между миналото и съвремието. Ролята им при създаването, укрепването и възпроизвеждането на традициите и културата по места е от особена важност и приоритет. Те са основното място за развитие на любителското творчество. Във всички читалища на територията на община Русе съществуват и развиват дейност различни по своя обхват и жанр любителски формации - хорове, певчески групи, групи за автентичен/обработен фолклор, танцови състави. И тук обаче се намесват фактори от типа на демографската характеристика и възрастовия профил на населените места.

Независимо от това трябва да се подчертае, че успехите на тези формации са безспорни и общината разполага с формации и индивидуални изпълнители, които са на национално ниво. Доказателство за това са и спечелените призови места, отличия и награди от национални и регионални фестивали и прегледи през 2025 г. Пример: На 13. Национален фолклорен събор в Копривщица читалищните формации от Николово, Долапите и Хотанца завоюваха 5 златни и един бронзов медал.

**Библиотечно-информационна** – в повечето градски читалищни библиотеки тази дейност е приоритетна – библиотечните единици се обновяват ежегодно, закупува се нова литература – художествена, отраслова, детска художествена, като библиотечните колекции се комплектуват професионално (изготвят се справки, писмени и устни, във фондовете на отделните библиотеки има и чуждоезична литература – руска, полска, немска, английска и др.). Осъществява се професионално и квалифицирано библиотечно обслужване на читателите, отбелязват се годишнини на известни творци. Читалищните библиотеки предлагат също достъп до интернет.

**Художествено-творческа** – съхраняване на богатото фолклорно наследство, насърчаване на талантите в различните изкуства – към читалищата има изградени групи, школи и състави за автентичен и обработен фолклор (песенно и танцово изкуство, класове по различни музикални инструменти), музикални и танцови формации, литературни студия, школи по арт и приложно изкуство и др.;

**Културно-развлекателна** – инициират се срещи с писатели, беседи и литературни четения, представят се нови книги, организират се творчески работилници, концерти;

**Образователна** – организират се, кръжоци, курсове предимно за деца и тийнейджъри, Почти всички читалища в кварталите и селата организират летни образователни програми, които се радват на изключителен интерес.

**Краеведска** – децата се насърчават в събиране и съхраняване на знания за родния край – език, традиции, обичаи, вярвания и др. В някои от народни читалища, намиращи се в селата, има обособени етнографски сбирки и тематични витрини. В част от градските читалища се поставя началото на музейни сбирки от предмети, снимки, материали; отбелязват се дати и събития от историята на населеното място и др.

**Съвместни дейности** с учебни заведение, пенсионерски клубове, кметства, организации, предоставящи социални услуги, други неправителствени организации.

**Силни, слаби страни и препоръки**

**Силни страни:**

* Повишаващ се административен капацитет;
* Състави и формации с традиции, авторитет и инициативност
* Широк кръг от дейности с участието и ориентирани към различни възрастови групи
* Постепенно подобряване на материалната база
* Активизиране на участието им в проектни сесии

**Слаби страни**:

* Недостатъчен финансов ресурс; недостатъчно заплащане, за да има мотивираност на младите специалисти
* Липса на зали за провеждане на културни събития – в част от читалищата;
* Липса на активност при част от читалищата за осигуряване на допълнителни източници за финансиране чрез кандидатстване по регионални и национални програми и проекти;
* На места недостатъчно добро състояние на сградения фонд.

**Препоръки**:

1. Относно читалищата, намиращи се в селата: да продължат своето устойчиво присъствие в културния живот на селищата, работейки в синхрон с местните училища, кметства и църкви, а там, където има само читалище – трайно да присъства като единствено културно-образователно средище, пазейки и предавайки традициите, обичаите и ценностите от поколение на поколение; да се възползват по-активно от възможностите, които предлагат програмите и фондовете за допълнително финансиране на културно съдържание;
2. За градските: да се продължи трансформацията им в модерни културни и образователни информационни центрове, да са притегателно място за деца, подрастващи и възрастни, да продължават с иновативните атрактивни форми и методи на работа, за да бъдат конкурентни с другите културни центрове, да бъдат партньори и посредници между местната и държавната власт, повече да си сътрудничат с училищата, като организират съвместни инициативи.

**ЗАКЛЮЧЕНИЕ**

Настоящата Програма е още една стъпка в осъществяването на насоките за превръщане на читалищата в модерни и многопрофилни центрове за култура и образование.

Община Русе подкрепя народните читалища при реализиране на основните им дейности и развитие на съвременни форми на работа, съобразени със заложените културни

параметри и постигащи съвременна визия на читалищната дейност.

Във връзка с гореизложенотоина основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам на Общински съвет – Русе да вземе следното

**Р Е Ш Е Н И Е:**

На основание чл. 21, ал. 2, във връзка с чл. 21, ал.1, т. 12 от ЗМСМА и чл. 26а, ал. 2 от Закона за народните читалища, **Общински съвет – Русе реши:**

**1. Приема Програмата за развитие на читалищната дейност в Община Русе през 2026 година**, съгласно *Приложение 1* и *Приложение 2.*

**ВНОСИТЕЛ:**

**ПЕНЧО МИЛКОВ**

*Кмет на Община Русе*

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | **ПРОГРАМА ЧИТАЛИЩА ОБЩИНА РУСЕ 2026** | | | | | | | | | | | | |
|  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |
| № | **Ч+C5:Q24италище** | **Субсидирана численост** | **Любителски състави** | **Образователни форми** | **Планирани нови форми** | **Публични прояви** | **Планирани участия в събития, организирани от Община Русе** | **Планирани участия в регионални, национални и международни форуми** | **Проекти по НФК, МК и др., по които ще работи през 2026** | **Събития от регионално и национално значение организирани от читалището** | **Краеведска дейност** | **Събития и програми, организирани със средства от държавния и общинския бюджет** |
| **1** | **2** | **3** | **4** | **5** | **6** | **7** | **8** | **9** | **10** | **11** | **12** | **13** |
| 1 | ВЧ "Зора 1866" | 6 | 4 | 3 | 2 | 46 | 8 | 9 | 4 | 3 | 6 | 13 |
| 2 | НЧ "Ангел Кънчев 1901" | 7 | 10 | 9 | 1 | 58 | 5 | 11 | 1 | 4 | 3 | 1 |
|  | РЕКИЦ „Читалища“ | 3 |  |  |  |  |  |  |  |  |  |  |
| 3 | НЧ "Христо Ботев 1908" | 5 | 6 | 8 | 1 | 35 | 3 | 5 | 0 | 4 | 0 | х |
| 4 | НЧ "Захари Стоянов 1937" | 5,5 | 0 | 9 | 1 | 21 | 1 | 2 | 1 | 0 | 0 | х |
| 5 | НЧ "Георги Бенковски 1937" | 4,5 | 3 | 3 | 0 | 20 | 2 | 12 | 0 | 0 | 2 | х |
| 6 | НЧ "Васил Левски 1945" | 4,5 | 1 | 6 | 4 | 50 | 1 | 2 | 1 | 1 | 0 | 2 |
| 7 | НЧ "Анжела Чакърян 2008" | 2 | 5 | 3 | 0 | 36 | 7 | 3 | 2 | 1 | 6 | х |
| 8 | НЧ "Гоце Делчев 2009" | 1 | 1 | 4 | 1 | 8 | х | х | 4 | 4 | 1 | х |
| 9 | НЧ "Св. св. Кирил и Методий 1924" - Ср. кула | 4 | 7 | 1 | 1 | 22 | 3 | 6 | 2 | 2 | 2 | 1 |
| 10 | НЧ "Просвета 1915" - Долапите | 1 | 4 | 2 | 0 | 26 | 2 | 4 | 0 | 0 | 1 | x |
| 11 | НЧ "Просвета 1928" - Мартен | 3 | 6 | 3 | 2 | 40 | 1 | 11 | 0 | 0 | 5 | x |
| 12 | НЧ "Пробуда 1901" - Николово | 5,5 | 9 | 11 | 3 | 40 | 4 | 10 | 4 | 6 | 2 | 1 |
| 13 | НЧ "Пробуда 1907" - Тетово | 5 | 8 | 2 | 2 | 18 | 3 | 6 | 2 | 2 | 2 | 2 |
| 14 | НЧ "Надежда 1908" - Ново село | 2,5 | 7 | 2 | 1 | 13 | 1 | 4 | 2 | 1 | 1 | 3 |
| 15 | НЧ "Тома Кърджиев 1873" - Червена вода | 2,25 | 7 | 6 | 2 | 42 | 2 | 15 | 2 | 0 | 1 | 6 |
| 16 | НЧ "Светлина 1927" *-* Бъзън | 2 | 7 | 3 | 3 | 22 | 1 | 6 | 3 | 0 | 2 | 6 |
| 17 | НЧ "Просвета 1927" - Семерджиево | 1,5 | 5 | 4 | 0 | 39 | 1 | 9 | 1 | 0 | 1 | 10 |
| 18 | НЧ "Св. Д. Басарбовски 1902" - Басарбово | 1,25 | 5 | 1 | 3 | 32 | 3 | 4 | 1 | 1 | 1 | 2 |
| 19 | НЧ "Светлина 1928" - Хотанца | 1,5 | 9 | 4 | 10 | 76 | 2 | 13 | 4 | 1 | 0 | 24 |
| 20 | НЧ "Напредък 1928" - Долно Абланово | 1,25 | 0 | 5 | 3 | 25 | 1 | 1 | 0 | 0 | 1 | 3 |
| 21 | НЧ "Васил Левски 1928" - Сандрово | 1,75 | 8 | 7 | 3 | 38 | 2 | 2 | 1 | 2 | 1 | 2 |
| 22 | НЧ "Максим Горки 1928" - Просена | 1,25 | 5 | 2 | 0 | 44 | 3 | 4 | 1 | 1 | 1 | 2 |
| 23 | НЧ “Н. Й. Вапцаров 1951" - Ястребово | 1,25 | 1 | 2 | 1 | 33 | 1 | 8 | 2 | 1 | 1 | x |
| 24 | НЧ „“Гюнеш 2012“ - Русе | 0,5 | 3 | 4 | 2 | 31 | 1 | 12 | 0 | 1 | 2 | 0 |
| 25 | НЧ „Стефан Караджа - 2018“ - Русе | 0 | 2 | 3 | 0 | 16 | 4 | 6 | 2 | 3 | 1 | x |
| 26 | НЧ "Ново начало" - Николово | 0 | 0 | 6 | 1 | 0 | 3 | 8 | 0 | 0 | 0 | 0 |
| **ВСИЧКО:** | | **74** | **123** | **113** | **47** | **831** | **65** | **173** | **40** | **38** | **43** | **78** |